Abeslari eta musikari harrobi ederraren erakusleihoa, Zumartekoen kontzertu eguna

Ikasturtea kalean borobildu du Zumarte Musika Eskolak, urtean zehar eginiko lanketa plazaratu duen ZumartEguna ekimenaren bidez.

Rock taldea, eskusoinu joleena, abesbatzak, musika txokokoak, trikitilari eta panderojoleen taldea... Herri honek musikari eta abeslari talde zabala du larunbat honetan ospaturiko ZumartEgunak argi utzi duen moduan. Aurreko urteetan astebete baliatzen zuten ikasturtea kontzertuekin agurtzeko. Aurtengoan aldiz, egun bakarrean bildu nahi izan dute, urtean zehar eskola barruan bideratzen duten lanketa herritarrekin partekatzeko baliatzen duten hitzordua.

Herriari aurkezturikoa lanketaren ikuspuntutik aberastasun itzela izan da. Musika zaletasun, instrumentu, ahots anitz biltzen ditu Zumartek, eta baita belaunaldi ezberdinak ere. Adin tarte guztiei zabalik dago musika eskola. Ahotsa, instrumentuak, heziketa... Jorratzen duten lan esparru zabalaren erakusleihoa izan da ZumartEguna. Emandakoa bueltan txalo artean jaso dute guztiek. Plaza gogotsu hartu zuten musikariek eta zaletuek. Musikarena izan da plaza larunbat honetan.

Giroak baldintzatua

Aspaldi ezagutu gabeko larunbatik beroena izan genuen eta ZumartEgunaren egitarauan eragin zuen. Goizeko hitzorduak, Kale Nagusiko egoitza berrituaren barruan ospatu behar izan zituzten. Zalantza zen, arratsalderako iragarria zuten kalejira ospatu ahal izango zuten. Ordurako nabarmen freskatu zuenez bai, trikitilari eta panderojoleen taldeak frontoian hasi eta amaitu zuen biran, Artzabal eta Kaxko inguruak zeharkatu zituen. Eta segidan, aurreikusi moduan, hiru ordu pasatxoko etenik gabeko emanaldia eskaini zuten ondoko irudiotan dituzuen taldeek.

Musikari eta abeslari harrobi bikaina du Zumartek. Sorkuntzaren ikuspuntutik, bizi asko dago Usurbil.


Malerrekako eta Bortzirietako Gizarte Zerbitzuek, ikastetxeekin elkarlanean, genero indarkeriaren aurkako egunarekin bat egin dute

Genero indarkeriaren aurkako egunaren bueltan, aurten, ezin izan dituzte aitzineko urteetan eskoletako ikasleekin batera egin izan diren elkarretaratzeak egin; egun bizi dugun egoera dela eta, segurtasun neurriak betetzea ezinezkoa bailitzateke.

Hala ere, Gizarte Zerbitzuek «bertze gauzak batzuk egiteko aprobetxatu dutela aldarrikatu dute». Horien artean, «nerabeei zuzendutako bideoa eta eskoletako ikasleentzako txapak eta boligrafoak» banatu dituzte.

Bideoa, Malerrekako eta Bortzirietako Oinarrizko Gizarte Zerbitzuek elkarlanean sortu dute, eta helburua, sare sozialen erabileraren inguruko hausnarketarako tarte bat egitea da. Izan ere, sortzaileek adierazi bezala «hauen erabilera egunerokotasuneko iturri bilakatu zaigu, non, askotan, ez garen gai pantailen aurreko mikromatxismoak, diskriminazioak eta gutxiesteak detektatu eta salatzeko». Hori dela eta, «sare sozialek nerabeengan duten kontrolean» paratu nahi izan dute begirada, «guztion esku baitago harreman sanoak garatu eta errespetuan oinarrituriko erlazioak sendotzea».


M11ko atentantuetan hildako eta zauritutakoen omenezko ekitaldiak Madrilen

Madrilgo presidenteak eta alkateak egindako lore eskaintzarekin hasi da goizeko 09:00tan ekitaldi instituzionala Madrilgo Puerta del Solen.


Ainhize Azpiazuren euskal kanta gogokoenak

Azkoitiarren doinuak serieari jarraipena emango dio Maxixatzen.eus-ek datozen asteetan. Ainhize Azpiazu kirolaria eta Baserria saioaren azken denboraldiko lehiakidea da serieko seigarren protagonista. Bost euskal abesti aukeratu ditu hark, bakoitza arrazoi jakin batengatik.

Kantuz eskertu (Ze esatek! ): "Abestiak entzuten ditugunean, guretzat esanahi handia duten pertsonak irudikatu ohi ditugu buruan. Hau horietako bat da. Oso kuttuna eta maitea dut".

Malen (Ken Zazpi): "Abestiak ez du inolako azalpenik behar. Familiak babestuta, maitatuta eta eskertuta nagoela gogorarazten dit abestiak. Entzuten dudan bakoitzean oilo-ipurdia jartzen zait abesti honekin, esanahi eta balore handiz entzuten dut eta oso isladatuta sentitzen naiz".

Heldu besotik (Egurra Ta Kitto): "Herriaren errealitea islatzen duen abestia da. Gainera, hain beharrezkoak diren elkarren babesa, talde lanaren garrantzia eta leialtasuna bezalako baloreak azpimarratzen ditu".

K-Baret (Aitor Leon): "Guretzat horren garrantzitsua den K-Baret antzerki musikalaren nortasunik handiena adierazten duen abestia da. Zerotik sortua da eta obraren atzean dagoen partaide bakoitzaren bihotzetik dago adierazita. Obrak duen historiaz gain, taldekideen bizipen guztien islada da. Aitor Leon, Eneritz Aulestia, Maite Alberdi, Nora Unanue, Jone Larrañaga eta Andrea Pozo abeslarien ahotsak batzen ditu abestiak".

Kantu bat (Bulego): "Herriko taldea babestea beharrezkoa da, nola ez. Horrez gain, abestiak eta erritmoak energia ona trasmititzen dit, eta bideoklipak xarma handia duela uste dut. Lagun min bat ere agertzen da".


Kezkak eta proposamenak, Zikuñagan

Herritarren kezkak eta proposamenak lehen eskutik jasotzeko, bilerak antolatu dira eta gaur 19:00etan, Zikuñagako auzotarrekin izango da bilera, auzo elkartearen lokalean (Zikuñaga, 35, behea C).


Langile bat zendu da Cascanten, auto istripuan, lantegitik etxerako bidean

Atzo, asteartearekin, Cascanten zirkulazio-istripuan hil da Pablo Aguado Moreno 21 urteko gaztea. Gaueko txandan lan egitetik etxera bueltan zihoan. Tarazonako Faurecia enpresan egiten zuen lan, automobilgintzaren sektorearen hornitzailean.

Pablo Aguado Morenok 21 urte zituen. Tuterako Benjamin Institutuko ikasle ohia, gaztea aita Fernandorekin eta anaia zaharrenarekin bizi zen Murchanten, familiaren etxean.


'Aita Mari' dokumentala

Javi Juliok zuzendutako Aita Mari dokumentala (87 min.) eskainiko dute. Sarrera: 3 euro.


Troia ibilbideko aparkalekuak okupatuko dira zuhaitzak landatzeko

Bihartik abenduaren 10era arte okupatuko dira eta 93 zuhaitz aldatuko dira bi fasetan, oraingoan 48.

Azaroaren 29tik abenduaren 10era arte, Troiako aparkalekuak okupatuko dira zuhaitz berriak aldatzeko. Eskakizuna Troia inguruko pabiloietako erabiltzaileek egin dute, egun landatuta dauden zuhaitzek eragozpenak sortzen dizkietelako.

Guztira 93 zuhaitz aldatuko dira, 2 fasetan. Aurten, 48 zuhaitz (alde batekoak) eta datorren urtean, 2022an, beste 45 zuhaitz (beste aldekoak) aldatuko dira.

Landatuko den zuhaitza aritza izango da, zehazki Quercus Robur Fastigiata du izena eta hazkuntza estuko zuhaitza da. Bere adarrak enborrari itsasirik hazten dira eta 15-20 metroko garaiera eta 3 metroko zabalera har dezake.

Udalak herritarrei eskatu nahi die, egunez egun jarriko den seinalizazioa errespetatzeko, lanak errazteko.


Nerea Ibarzabal eta Oihana Iguaranekin, bertso afaria Itsas-Lur elkartean

Itas-Lus elkarteak bertso afaria antolatu du azaroaren 20rako (larunbata da). Nerea Ibarzabal eta Oihana Iguaran izango dira bertsolariak, eta horiei gaiak ematen Karlos Aizpurua egongo da. 21:00etan hasiko da bi eratako gozamena batuko dituen jarduera: bertsolaritza eta ondo jan-edatea. Hondarribiko Udalaren laguntza du jarduerak.

Sarrerak jada salgai daude. Horiek Txantxangorri eta Branka ostatuetan lor daitezke. Horrez gain, 628 17 05 30 telefono zenbakira deituta ere egin daiteke erreserba.

Itsas-Lurrek antolatutako azken bi saioetan sarrerak azkar batean agortu egin zirela adierazi dute. Beraz, azaroaren 20kora joan nahi dutenek arin ibili beharko dute tiketak lortzeko.


Eskualdeko 350 ausart, Behobia-Donostia lasterketan

Unai Arroyo eta Lourdes Colomo izan dira eskualdeko azkarrenak. Tolosarra bosgarren izan da gizonezkoetan; zizurkildarra, berriz, 23. helmugaratu da emakumezkoetan (lehena, bere kategorian).

25.000 lagunek hartu dute parte aurtengo Behobia-Donostia lasterketan. Tolosaldeko 350 herritarrek baino gehiagok hartu dute parte lasterketan eta azkenean, 341 heldu dira Boulevardeko helmugara.

Korrikalariez gain, eskualdeko hainbat patinatzailek ere burutu dute ibilbidea. Kasu honetan, lasterketaren historian lehen aldiz Tolosako Irristaka taldeko bi lagun igo dira podiumera: Uribarri Nagusian bizi den Aitor Vacas txapelduna eta hirugarren postuan sailkatu den Ilazki Zalakain tolosarra.

Desgaitasuna duten partaideei dagokionez, Ion Galarraga goiaztarra eta Mikel Goikoetxea amezketarra seigarren eta hamaikagarren sailkatu dira, hurrenez hurren, handbike modalitatean.

Hona hemen, Behobia-Donostia lasterketan parte hartu duten eskualdeko korrikalarien zerrenda (herriz herri), egindako denborarekin eta sailkapen orokorrean lortutako postuarekin:

BEHOBIA-DONOSTIA 2021: POSTUAK ETA DENBORAK, HERRIZ HERRI

ALBIZTUR

ALEGIA

ALTZO

AMASA-VILLABONA

AMEZKETA

ANOETA

ASTEASU

BALIARRAIN

BERASTEGI

BERROBI

BIDANIA-GOIATZ

IBARRA

IRURA

TOLOSA

ZIZURKIL

PATINATZAILEAK

IBARRA

TOLOSA

DESGAITASUNA DUTEN LASTERKARIAK

AMEZKETA

BIDANIA-GOIATZ


Geroa Baik Sakanan 536.000 euroko inbertsioak bulkatu ditu

Koalizioak Nafarroako Gobernuaren aurrekontuaren bidez ibarrerako proiektuak eta hobekuntza lanak egiteko inbertsioak sustatu ditu.

Geroa Baik Nafarroako aurrekontu orokorrei Sakanarekin zerikusia zuten hainbat zuzenketa aurkeztu zituen, eta horrela, “2019an ekin zion munizipalismoaren aldeko lanari jarraipena eman diogu. Eta, aldi berean, Nafarroako aurrekontuetan parte hartzeko beste modu bat badagoela frogatzen da ere” adierazi dute koaliziotik. Geroa Baik jakinarazi duenez, Sakanan proiektuak eta hobekuntzak egitera bideraturiko hainbat inbertsio bulkatu ditu aurtengo foru aurrekontuetan, guztira 536.000 euroko balioa dutenak. “Lurraldea egituratzeko eta Nafarroako herritarren beharrizanei erantzuna emateko koalizioaren apustua finkatuz, herritarren bizilekua edozein izanik ere”, azaldu dute Geroa Baitik.

Inbertsioei dagokionez, Altsasuko Udalak 400.000 euro jasoko ditu bi inbertsiotarako: futbol zelaiko belardia eta argiztapena berritzeko 253.590 euro eta 146.410 euroko tenis zelai bat eraikitzeko. Bestalde, EH Bildurekin batera aurkeztutako 100.000 euroko zuzenketa bati esker Aralarko santutegiko ostatua eta aterpea zaharberritzeko proiektuaren aurreko azterlana burutuko da.

Azkenik, PSN, EH Bildu eta Ahal Dugurekin batera aurkeztutako 36.000 euroko zuzenketa baten bitartez Biak Bat elkartearekin hitzarmen bat bultzatuko da Sakana aldean buruko nahasmendu larria duten edo gizarte bazterketa arriskuan dauden pertsonei laguntza eskaintzeko. Koalizioak azaldu duenez, “uneotan, Sakana eskualdeak ez du buruko gaixotasuna duten edo gizarte bazterketa arriskuan dauden pertsonentzako zerbitzu okupazionalik. Gabezia hau dela eta, baliabide hori behar dutenak Iruñera joan beharra dute. Biak Bat elkarteak animaliekin lagundutako interbentzio eredu bat eskaintzen du, horrek beste esparru batzuetan bere eraginkortasuna frogatua duelarik jada, hortaz hurbiltasunezko landa ingurune batean jarduera okupazional berri baten pilotu proiektua izango da hau”.


Txotxongiloak

Giza Eskubideen eta Pertsona Migratzaileen Nazioarteko Egunen harira, 'Murren bidaia' txotxongilo antzezlana. Interkulturalitatea eta migrazio mugimenduak jorratzen ditu.


Landaluze kaleko saneamendu-kolektorea berritzeko lanak amaitu dira

Ur beltzen kolektorearen 190 metroko zati bat guztiz berritu da, Landaluze kaleari zerbitzua emateko.

Landaluze kaleko saneamendu-kolektorea berritzeko lanen lehen fasea amaitu da. Lanak maiatzaren 13an hasi ziren eta aurreikusitakoa baino hilabete lehenago amaitu ziren, abuztuaren 13an hain zuzen ere. Lanen enpresa esleipenduna Excavaciones Basauri S.L. izan da eta 162.506,11 euroko aurrekontua izan du.

Obra horren ondorioz, ur beltzen kolektorearen 190 metroko zati bat guztiz berritu da, Landaluze kaleari zerbitzua emateko. Erregistro-putzuak ibilgailuen errodadura-eremura atera dira, euri-urak eta ur zikinak tarte osoan behin betiko bereizi dira eta San Juan errekara zihoan ur beltzen isurketa bat deuseztatu da. Bestalde, 2., 6., 8. eta 10. atariei zerbitzua ematen dieten bi putzu septikoen irteera hobetu da beste batzuk sortuz.

Era berean, erabat berritu da euri-urak biltzeko gainazaleko sarea, zenbaki bakoitien aldeko lineako aparkalekuen sestra hobetuz eta erabiltzaileentzako eskuragarriago eta erosoago bihurtuz. Horrez gain, oinezkoen lau zebra-bideak eta kale osoa asfaltatu egin dira, Kukullu Bidearen sarreratik Baia kalearen hasieraraino.


'Magia parrastan' ikuskizuna, egubakoitzean Kartzela Zaharrean

Egubakoitzean, azaroak 19, 22:30ean, Magia parrastan ikuskizuna eskainiko du Imanol Ituño magoak, "umorez eta magiaz betetako ikuskizuna". Kartzela Zaharrean izango da, 5 euroko sarreraren truke.

"Zer da, txori bat? Hegazkin bat? Superman? Ez! Magia parrastan da!" Baina...zer ote da Magia Parrastan? Horixe da ikuskizun honetan ikusiko duzuena, magia parrastan, etengabe, a tutiplen! Kartek, bolatxoek, sokek, agerpenak eta desagerpenak hartuko dute protagonismoa. Espektakulu parte hartzailea, dinamikoa eta magikoa. Espektakulu familiarra, guraso eta seme-alabentzako aproposa! ".


Etxalarko Landagain eskolako jangela zerbitzua mantentzeko, 2021eko egutegiak sagai


%54tik %62,8ra igo da euskararen erabilera Usurbilen azken bost urteotan

Soziolinguistika Klusterrak bost urtean behin egiten duen hizkuntzen kale erabileraren neurketako datuak plazaratu ditu.

Duela bost urteko jaitsiera irauli dutela islatzen dute Soziolinguistika Klusterrak hizkuntzen erabileraren kale neurketari buruz plazaratu dituen azken datuek. Euskararen kaleko erabilera %62,8koa da Usurbilen, 2016an egindako azken neurketako zifrarekin alderatuta, 8,8 puntu egin du gora erabilerak. 2001eko behaketa laneko datuarekin alderatuta ere 8,4koa izan da igoera. Baita auzo guztietan ere, euskaldunena den Aginagan izan ezik; zortzi puntu jaitsi da azken bost urteotan 10 puntu azken hamarkadan.

Emakumezkoen artean erabilera zertxobait handiagoa da gizonezkoen artean, adinekoetan izan ezik. Adina aipatuta, zenbat eta gazteagoa izan, euskara gehiago entzuten da Usurbilgo kaleetan. Haurren, gazteen eta heldu gazteen arteko erabilera batez bestekoa baino altuagoa da. Eta adin beretsukoen artean ere euskara ahotan gehiagotan hartzen da, adin nahasketa dagoenean baino. Helduen eta adinekoen artean erabilera baxuagoa da. Eta gehiagotan dihardute euskaraz haurrak gertu daudenean, ez daudenean baino.

Hitanoaren erabilera baxua

Euskararen ezagutzaren eta erabileraren artean bada aldea. 2016an herrikideen %83,6a (%72,5a euskaldunak, %11,1a ia euskaldunak) euskaraz mintzatu edo gutxienez ulertzeko gai zen. Erabilera aldiz %54koa zen. Bost urte beranduago erabilera 62,8koa da. 2001etik 8,4 puntu egin du gora erabilerak, ezagutzak aldiz ez du aparteko gorabeherarik izan; %72,3koa zen 2001ean, %72,5ekoa 2016an.

Hitanoaren kale-erabilera ere neurtu du Soziolinguistika Klusterrak. Behatutako elkarrizketen %15,6a hika ari ziren, %84,4a zuka. 2016an behatu zuten lehen aldiz; orduko hartan, %28,1ekoa zen erabilera. Gizonezkoen artean nabarmen gehiago entzun zuten azterketarako datuak biltzeko unean; %22,7a ari zen hika, emakumezkoen %7,6. Aldaerei dagokienean, %81 toka, %11 noka, %6 aldaerarik gabe ari zen hizketan behaketa lana egin zuten unean. Adinari erreparatuta, gazteen eta adinekoen artean erabiltzen da gehien, haurren artean oso baxua da.

Herri erdigunean, Aginagan, Santuenean, Munalurran-Artzabalen eta Zubietan egin zituzten iazko udazkenean behaketa lanak. Aztertzaileak zonalde hauetan guztietan osatu zituzten ibilbideetan hamaseina ordu aritu ziren herritarren elkarrizketak behatzen.

HIZKUNTZEN ERABILERAREN KALE NEURKETA

Lagina

Behatutako elkarrizketak: 2.721.

Behatutako solaskideak: 8.356.

Emaitzak

-Datu orokorrak: %62,8a euskaraz, %36,5a gaztelaniaz, %0,1a frantsesez, %0,6 beste hizkuntzetan.

-Aurreko azterlanetako datuekin alderatuta: 8,8 puntuko igoera 2016tik, 8,4 puntukoa 2001. urtetik. %54ko erabilera 2016an, %62koa 2011n, %57,2koa 2006an, %54,4koa 2001ean.

-Auzo-herrietako euskararen erabilera: %81,9 erdigunean (%73,1 2016an, %73,2 2011n), %81 Aginagan (%90 2016an, %92,8an 2011n), %33,5 Santuenean (%25,5 2016an, %25,5 2011n), %58,9 Olarriondon (%48,5 2016an, %55,3 2011n), %50,8 Zubietan (%38,3 2016an, %61,5 2011n).

-Euskararen erabilera sexuaren arabera: %63,7 emakumezkoen artean (%53,2 2016an, %62,8 2011n), %61,9 gizonezkoen artean (%54,8 2016an, %61,1 2011n).

-Adin-tartearen arabera: %76,5 haurren artean, %76,3 gazteen artean, %56,7 helduen artean (%63,8 heldu gazteen artean, %50,8 heldu nagusien artean), %44,4 adinekoen artean.

-Hartuemanak euskaraz: %81,4 haurren artean, %83,3 gazteen artean, %50,3 helduen artean (%53,5 heldu gazteen artean, %47,2 heldu nagusien artean), %41,5 adinekoen artean.

-Haurren presentziaren eragina:

-%81,4ko erabilera haurrak bakarrik (nagusirik gabe) daudenean.

-%52,3 nagusiak bakarrik (haurrik gabe) daudenean.

-%70,2 haurrek eta nagusiek osatutako taldeetan: %72,9 haurrek hitz egiten dutenean, %67,3 nagusiek hitz egiten dutenean.


COVID-19aren krisiari buruzko “beste ikuspuntu bat” emango dute Markina-Xemeinen

Bizitza Plataformak antolatuta, Jon Ander Etxebarria Euskadiko Biologoen elkarteko dekano ohiak hitzaldia eskainiko du domekan, 18:00etan, Markina-Xemeingo Plazabarripean. Aurreratu dutenez, Etxebarriak COVID-19aren krisiari buruz “beste inon emango ez duten ikuspuntu bat” emango du.

Antolatzaileek herritarrei hitzaldira joateko gonbitea egin diete. “Ez daukazu dioenagaz bat etorri beharrik, ezta dioena sinistu edo onartu beharrik ere. Baina egon ziur zure iritzia aberasteko eta beste ikuspuntu bat izateko aukera paregabea dela”.

Etxebarriak gutun bat bidali zien azaroan Iñigo Urkullu lehendakariari eta Gotzone Sagardui Osasun sailburuari. Besteak beste, gutun horretan zioen euskal Gobernuak “ahal bezain beste tranpa” egiten dituela euren usteak defendatzeko eta euskal gizarteari txertatu ezean okerrera goazela sinestarazteko eta modu horretan beldurra sartzeko. “Euren neurriak defendatzeko, 14 eguneko intzidentzia metatua igo eta jaitsi egiten dute, euskal jendarteari iruzur eginez. Intzidentzia metatu hori egiten diren PCR-en arabera oso manipulatuta dago: zenbat eta test gehiago egin, orduan eta positibo gehiago atzematen dira, eta hori denetik balio absolutua, tasak igo egiten dira. Ondorioz, herri guztiak gune gorrian sartzen dira, eta neurriak ezartzen dituzte”.

Etxebarria: “Administrazioak onartu du txertatuta daudenak ere gaixotu ahal direla eta kutsatu ere egin ahal dutela. Beraz, zergatik diskriminatu txertatu gabekoak?”

COVID ziurtagiria “pasaporte” bezala erabiltzea ere kritikatzen du Etxebarriak. “Gobernu honen perbertsioa eta tranpak egiteko gaitasuna pentsaezineko muturrera ailegatzen ari da. Ziurtagiria pasaporte modura ahalik eta herri gehinetan ezartzeko, Sagardui andereak test gehiago egitea agindu zuen, eta, ondorioz, intzidentzia metatua igo egiten da. Beraz, ziurtagiriaren erabilera orduan-eta herri gehiagotara hedatu zuten”.Gainera, ziurtagiriaren erabilera pertsonen kutsatze gaitasunaren arabera erabiltzeko dagoela pentsatuta dio. “Arrazonamendu horrek ez dauka oinarri zientifikorik. Txertatu gabe dagoen batek kutsatu dezake edo ez. Izan ere, horretarako, lehendabizi bera kutsatu behar da, eta gripearekin modura, txertatu ez diren guztiek ez dute gaixotasuna harrapatzen”. Baina dio txertatuta dagoen batek gaixotasuna “modu arin batean garatzeko aukera gehiago” dituela. “Administrazioak onartu du txertatuta daudenak ere gaixotu ahal direla eta kutsatu ere egin ahal dutela. Beraz, zergatik diskriminatu txertatu gabekoak? Zein da ziurtagiria eskatzeko arrazoi zientifikoa?”.

Ziurtagiriaren erabileragaz ostalaritza eta gaueko aisialdia jomugan jartzeak ere ez daukala zentzurik dio. “Momentu baten ere ez dute kutsadurak sektore horietan igo egiten direla dioten kontrastatutako txosten zientifikorik aurkeztu”.

Biztanleria kopurua kontuan ez hartzea eta intzidentzia metatuaren formula herri guztiei berdin ezartzea ere ez dela egokia dio. Eta Osasunaren Munduko Erakudeak 500dik gorako neurria ezarri bazuen ere, Jaurlaritzak momentu batean hori 150era jaitsi izana ere salatu du. “Horrek ez dauka inongo berme zientifikorik. Eta baldin badauka, txosten horiek jendartearen esku jartzeko eskatzen diet”.


Ez da hornigai faltarik egongo, baina prezioek gora egingo dute, Euskadiko Elikaduraren Clusterraren arabera

Bestalde, Galdatzaileen Elkarteen Espainiako Federazioko idazkari nagusiak nabarmendu du dagoeneko lau enpresak eten dutela jarduna, material eta lehengai faltagatik.

Radio Euskadiko "Boulevard" saioak Jon Ander Egaña Euskadiko Elikaduraren Clusterreko zuzendaria eta Marcial Alzaga Galdatzaileen Elkarteen Espainiako Federazioko idazkari nagusia elkarrizketatu ditu astelehen honetan. Elikaduraren sektoreak eta euskal industriak bizi duten egoera gertutik aztertu dute batak eta besteak.

Alde batetik, Egañak adierazi du elikadura kateak maila ezberdinak dituela. "Pandemia hasi zenean egoerari aurre egin genion, gertatuko zena jakin gabe. Azkenean lortu genuen, eta espero dut oraingo honetan ere horrela izatea", esan du.

Kalte larrienak elikagai freskoekin lan egiten duten sektoreek jasan dituztela nabarmendu ostean, onartu du erraza dela elikagai katea hankaz gora jartzea. Halere, lasai hartzeko eskatu die herritarrei, sistema funtzionatzen ari delako. "Produktu aukera zabala daukagu, eta kantitate handietan erosteak ez du ezer konpontzen. "Egoerak bere horretan jarraitzen badu, prezioek gora egingo dute, baina ez da elikagai faltarik egongo", esan du. Hartara, "bertoko produktuak" aukeratzeko eskatu die kontsumitzaileei.

Bestalde, Marcel Alzagak azpimarratu du burdinolen egoera beltza dela, "zalantzarik gabe". "Lau enpresak jarduna eten behar izan dute, ez zutelako material eta lehengairik. Urtebete daramagu energiaren prezioen gorakada salatzen, guregan eragin zuzena dutelako", azaldu du. Gainera, gogora ekarri du garraioaren grebak ere kalte egin diela. "Horrekin guztiarekin, ekaitz perfektua sortu da", nabarmendu du.

Sektore horretan hornigai falta egongo den galdetuta, ez du ezer aurreratu nahi izan, "garraiolarien araberakoa izango delako egoera". "Ikusiko dugu nola doan, eta zer-nolako eragina duen. Dakigun bakarra da ezin dela martxoaren 29ra arte itxaron, neurriak hartzeko", zehaztu du.

Azkenik, aurreratu du administrazioekin biltzen ari direla, prezioak negoziatzeko eta neurriak hartzea eskatzeko. Besteak beste, prezioak merkatzeko eta enpresak babesteko eskatu diete.


Zarautz Abesbatzak bere 40. urteurren ospakizunerako entseguei ekingo die bihar

Azaroaren 18an egingo dute ekitaldi nagusia Zarauzko Musika Bandarekin batera eta 200 lagun inguru batuko dituen kontzertu erraldoia eskaintzeko asmoa dute.

Zarauzko Abesbatzak 40 urte beteko ditu aurten eta urte osoko emanaldiak ospakizun bihurtu eta urtemuga berezia kontuan izango duten arren, ospakizun ekitaldi bereziago bat antolatzeko lanetan ere badabiltza. Hitzordu horretarako data ere jarri dute dagoeneko: azaroaren 18a. Gainera, Zarauzko Musika Bandako kideak izango dituzte lagun ikuskizunean eta abesbatzako abeslari ohiek parte hartzea ere nahi dute. Hala, 200 pertsona inguru bilduko dituen kontzertu jendetsua ematea da asmoa.

Bada, martxan jartzeko hasi dira Zarautz Abesbatzako abeslari izandakoekin harremanetan jartzen eta prestatu beharreko partitura eta audioa bidali dizkiete etxera abestiak ikasten joan daitezen. Abesbatzak zehaztu du, halaber, egon liteekela deirik jaso ez duen kide ohirik, eta hori gertatu zaienei eskatu die haiekin harekin harremanetan jartzeko. Horrez gain, maiatza bitartean hilabetean behin, hileko azken asteartean, egingo duten entsegura bertaratzera animatu dituzte.

Hain justu, bihar egingo dute lehen entsegu hori Imanol Urbieta Musika eskolako aretoan eta 115 pertsona inguru espero dituzte. 20:30ean jarri dute hitzordua eta ordu eta erdi ingurukoa izango da saioa. 22:00etan amatuko dute, beraz. Irailetik aurrera, bestalde, gehiagotan elkartzea da abesbatzaren asmoa.

Era berean, Bordelera bidaia ere antolatu dute, 40. urteurrenaren ospakizunen barruan. Apirilak 6tik 10era joango dira bertako Euskal Etxeko Bestalariak abesbatzarekin batera hainbat kontzertu eskaintzeko. Lehen egunean, euskal etxe ondoko plaza batean abestuko dute eta hurrengo egunean, Bordeleko unibertsitateko ospitalean. Gainerako egunak, aldiz, ingurua ezagutzeko baliatuko dituzte.


Gazte Tour kontzertua

Gipuzkoan Gazte Tour ekimenaren baitan Mirua, DJ Kiliki Frexko eta Nhil taldeak elkartuko dira Monterrongo oholtzan.


Zabaletako jaiak: bertsolariak

Ane Labaka, Lierni Rekondo, Aitor Mendiluze eta Iñaki Zelaia ariko dira. Zigor Iriondok jarriko dizkie gaiak.


Kanpoko fobiaren eta barneko zentsuraren erdian


Laudioko Gaztetxea desalojatu dute udaltzainek

Laudioko Gazte Asanbladako kideek jakinarazi dute mobilizazioa egingo dutela bihar eguerdian. Udalak, bere aldetik, aipatu du Kultur Etxeko obrak iraun bitartean ezin dela azpiegitura erabili, segurtasun arazoak medio.

Gaur eguerdian bertaratu dira udaltzainak Laudioko Gaztetxera eta barruan zeuden pertsonak aterarazi dituzte. Gazte Asanbladako kideek iragarri dute mobilizazioa egingo dutela bihar, 12:00etan, Herriko plazan:

Gaur goizeko gertakariak salatzeko, bihar eguerdirako kontzentrazioa deitu dugu. Azken urteetako lanari jarraipena emateko prest gaude eta hau hasi besterik ez da egin. Erasoen aurrean, Laudioko Gaztetxea aurrera! pic.twitter.com/NLT2GK0hqm — Laudioko Gaztetxea (@LaudioGaztetxea) January 8, 2021

Atzo jaso zuten Gaztetxeko kideek udalaren desalojo agindua, eta argindarra moztu egin zieten, salatu zutenez:

⚠ADI!⚠

Udalak argia moztu eta desalojo mehatxua helarazi digu. Honen aurrean, Laudioko Gaztetxearen defentsan berresten gara.#LaudiokoGaztetxeak20Urte — Laudioko Gaztetxea (@LaudioGaztetxea) January 7, 2021

Horrez gain, gaurko desalojoan inor identifikatu ez duten arren, Gazte Asanbladako kideek salatu dute arratsaldean udaltzainek kide batzuk identifikatu dituztela, biharko elkarretaratzeko kartelak jartzen ari ziren bitartean.

Itxieraren nondik norakoak

Asteartean iragarri zuten Gazte Asanbladako kideek Gaztetxea berriz irekiko zutela. Modu horretan, kontra egin zioten Laudioko Udalak berriki hartutako erabakiari. Tokiko erakundeak jakinarazi du 2023. urtera arte mantenduko dituztela itxita Kultur Etxeko azpiegiturak -Gaztetxea barne-, Aldundiak bertan egin nahi dituen obren 2. fasea amaitu arte. Erabaki horren “arbitrariotasuna” salatu zuen Gazte Asanbladak, Kultur Etxeko erakin multzoaren zenbait gune -KZ Gunea eta Euskaltegia- irekita mantenduko dituztelako. “Argi dago Gaztetxetik kanpo nahi gaituztela eta espazioaren egoera helburu hori lortzeko aitzakia merkea baino ez dela”, salatu zuten.

Gauzak hala, Gaztetxeko ateak ireki zituzten berriro asteartean. Bilera ireki bat egin zuten Gaztetxearen 20 urteurrenaren nondik norakoak azaltzeko. Biharamunean iritsi zitzaien argindar mozketa eta desalojo agindua, gaur gauzatu dena.

Laudioko Gaztetxeko kideak ez dira izan Kultur Etxea 2023. urtera arte itxita mantentzearen aurka pozisionatu diren bakarrak. KULTURKOM Batzarreko kideak ere azpiegiturak irekita mantentzearen alde daude.

Udalak erantzun du Gazte Asanbladako kideek zerraila aldatu zutela eta, ondorioz, Aldundiko langileak ezin zirela obrekin jarraitzera sartu. Hala ere, obrak amaitzean Gazte Asanbladak espazioa erabiltzen jarraitu ahalko duela ziurtatu du

Udalaren erantzuna

Udalak adierazi du Gaztetxea ezin dela erabili une honetan, hiru arrazoiengatik: “Pandemia egoera batean gaudelako, Kultur Etxeko obrak amaitu ez direlako eta Gaztetxeko hainbat elementuren egoerak espazioa ez-seguru bihurtzen duelako”. Arabako Foru Aldundiak eginiko txosten batean oinarritu da udala Gaztetxearen egoeraren gaineko baieztapen horiek egiteko, eta iragarri du Kultur Etxeko obren bigarren fasean arrisku horiek kentzeko lanak egingo dituztela.

Horrez gain, tokiko erakundeak azaldu du Gazte Asanbladako kideek Gaztetxeko zerraila aldatu zutela asteazkenean. “Arabako Foru Aldundiko langileak sartzen saiatu ziren, obrak amaituta ez zeudelako eta leihoetan zenbait gauza egin behar zituztelako, eta ezin zutela ikusi zuten”. Gauzak hala, Gazteria zinegotzia (Juanje Merchan PSE-EEko zinegotzia) jarri zen Gaztetxeko kideekin harremanetan, eta giltza ematea eskatu zien, bestela indarrez sartuko zirela ohartaraziz.

Gazte Asanbladako kideek, aldiz, erantzun dute udalak Gaztetxeko giltza aldatu zuela obren lehen fasean. Ondorioz, gazteak ezin izan dira espaziora sartu orain arte.

Gaztetxera itzuli ahalko da gazte asanblada, udalaren arabera

Hala ere, 2019ko abenduan hartutako konpromisoan berretsi da udala. “Kultura Etxeko lanak amaitzen direnean Gaztetxeko erabiltzaileek instalazioetara itzultzea bermatuko diegu, baina obrak amaitzen direnean”, ziurtatu dute.

Udalak azaldu du oraindik aztertzeke dutela non kokatuko dituzten Kultur Etxean zeuden tailer eta elkarteak. “Hala ere, une honetan dagoen pandemia egoeran, udal-eraikinek ez dute jarduera horiek modu seguruan egiteko aukerarik eskaintzen”.

Gazte Asanbladak, bere aldetik, aipatu du udalak ez diela orain arte bermatu Gaztetxera itzuli ahalko zirela. Hilabete bat eman dugu udalaren atzetik, bilera bat eskatzeko, eta ez digute erantzun ezta alternatibarik proposatu".


Bizilagunak dira Txantrea, Arrotxapea eta Sanduzelain ordainpeko aparkalekuen erabiltzaileen erdia

Ezarri zenetik bi hilabete eta erdi pasa ostean Iruñeko iparraldeko hiru auzoen TAOren datuak eman ditu Iruñeko udalak. Erabiltzaileen erdia baino gehiago guneetako bizilagunak dira eta ibilgailuen errotazioa %7 eta %11ren artekoa da.

Iruñeko Udalak irailean martxan jarri zuen araututako aparkaleku sistema Txantrean, Sanduzelain eta Arrotxapeako iparraldean, aparkalekuen erabilera eta baliagarritasuna bermatzeko helburua zuela azalduta. Bada, bi hilabete eta erdi pasa direnean, zonalde urdin eta laranjak gehien erabiltzen dituztenak auzokide edo guneetako bizilagunak dira.

Datuek agerian uzten dute batetik, erabiltzaileen erdia bizilagun txartela dutenak direla eta bestetik, ibilgailuen errotazioa edo leku aldatzea %7 eta %11ren bitartekoa dela.

Sistema martxan jarri aurretik gogoratu beharra dago, Udal agintariek emandako datuen arabera, ia autoz "erabat betetzen zirela etengabe gune hauetako kaleetako bazterrak" eta orain okupazioa goiz eta arratsaldez "libre dagoen plaza kopurua %37aren bueltakoa" dela. Hala azaldu dute gaurkoan prentsa ohar bidez aurkeztutako datuekin.

Zehazki ibilgailuen errotazioa markatutako aparkatzeko guneetan %11,50 inguru da Sanduzelain, %9,7 Txantrean eta %7,6 Arrotxapeako iparraldean.


Apirileko Uztarria aldizkariaren aurrerapena: Urola ibaiaren garbiketa

Datozen egunetan hasiko da Uztarria apirileko aldizkariaren zenbakia etxez etxe banatzen. Hilero bezala, askotariko gaiak landu ditu komunikazio taldeak, eta horien artean, Urola Bizirik natur taldeak eta Azpeitiko Udalak sustatutako Urola ibaiaren garbiketaren argazki erreportajea plazaratu du. Honako bideo hau aldizkariaren aurrerapen txiki bat da.

Hamabost egun inguruz aritu dira Urola ibaia garbitzeko lanetan Txukun garbiketa enpresako hamar lagun. Urola ibaiaren egoeraz kezkatuta sustatu dute egitasmoa Azpeitiko Udalak eta Urola Bizirikek, eta garbiketa huts bat izatetik urrun, herritarren kontzientziak astintzeko balioko duen ekimena izatea espero dute. Bi eragileek, beren aldetik, horretarako baliabideak jarriko dituzte. Datozen asteetan jakinaraziko dituzte garbiketan bildutako hondakin kopuruen emaitzak.


Asteburuko atsedenaldiaren ondotik, bero zakarra Arabara eta Nafarroara itzuliko da asteartean

12:00etatik 17:00etara 37 gradura arteko tenperaturak espero dira Arabako hegoaldean. Foru Erkidegoan, berriz, Aemetek abisu laranja ezarriko du bihar arratsaldean, 40 gradu inguruko tenperaturak espero baitira.

Eusko Jaurlaritzako Segurtasun Sailak abisu horia ezarriko du astearte honetan 12:00etatik 17:00etara, tenperatura altuengatik. Beroenak Arabako hegoaldean espero dira, termometroa 37 graduren bueltan ibiliko baita. Nafarroan, 40 gradu inguruko tenperaturak izango dituzte berriro.

Maximoak baxuagoak izango dira Bizkaian eta Gipuzkoan, 28 gradu ingurukoak, eta kostaldean ez dituzte 24 graduak gaindituko. Astearte goizean, EAEn, haizea ipar-mendebaldetik finkatuko da kostaldean, eta arratsaldean barnealdera zabalduko da, orduko 50 eta 60 kilometro arteko bolada gogorrekin. Ondorioz, arratsaldeko 17:00etatik aurrera tenperaturek behera egingo dute.

Nafarroan, Estatuko Meteorologia Agentziak (AEMET) abisu laranja ezarriko du bihar Nafarroako erdialdean eta Erriberan tenperatura maximoak direla eta. Iragarpenaren arabera, termometroa 39 gradura irits daiteke 13:00etatik 20:00etara. Ordu tarte horretan Nafarroako Pirinioak ere alerta horian izango dira.

Egun hodeitsua izango da biharkoa Foru Erkidegoan eta zaparradak, ekaitzak eta haize-boladak egon litezke Nafarroa Erdialdean eta Ebroko Erriberan.


Itziar Aizpuru: "Telesailean alkateak uste du bera dela agintzen duena, baina ni naiz agintzen duena"

Atzo gauean estreinatu zuten ETB1en Beti Mugan telesaila, eta Itziar Aizpuru aktorea protagonistetako bat da. Aurretik, arratsaldean, Biba Zuek! saioan elkarrizketatu zuten Xabier Sukiak eta Maddalen Arzallusek.


Aste Santuan, jarduera ugari Fanderiako Errotan

Fanderiako Errotako Ibaiaren Interpretazio Zentroak apirilerako eta Aste Santurako jarduerak aurkeztu ditu, eta egitarau zabalarekin dator:

Apirilak 14, osteguna: Erreka bazterreko landaretza ezagutzeko tailerra egingo da, eta publiko guztiari bideratutako jarduera bat da.

Apirilak 15, ostirala, eta 17, igandea: 10:30etik 14:00ak arte, errota martxan ikusi eta bere historia ezagutzeko aukera izango da.

Apirilak 16, larunbata: Haurrak dituzten familientzat pista jolasa antolatu da, ondo pasatuz errotari eta ibai inguruari buruzko edukiak lantzeko eta goiz polit bat igarotzeko.

Ekintza guztiak doakoak dira, baina aldez aurretik izena ematea beharrezkoa da. Honakoak dira izena emateko bideak:

turismoa@oarsoaldea.eus / 943 49 45 21

galemysfanderia@gmail.com / 690 72 02 64


Euskararen sustapenerako Ze Berri? aldizkariak 25 urte bete ditu

25 urte bete ditu udalarteko aldizkari honek euskararen inguruko informazioa ematen gaztelaniaz eta euskaraz.

Egun 70 udalerri inguru dira agerkari honen partaideak. Haietan denera 400.000 nafar bizi dira. Ze Berri? da Nafarroako argitalpenen artean ale kopuru gehien banatzen duena: 92.000 baino gehiago. Denak dohainik banatzen dira, gehienbat etxeetara.

Uharteko Udalak kudeatzen du proiektua hasieratik, sustatzaile diren beste toki erakunde guztien ordezkari gisa.

Uharteko Udala arduratzen da lehiaketa bidez erredakzio eta edizio lanak esleitzeaz. Heda Comunicación enpresa iruindarra da hasiera hasieratik proiektu honetan dagoena, konkurtso guztiak irabazita.

Kolaboratzaileak ere oso garrantzitsuak dira Ze Berri?n: Mikel Belasko, Enrike Diez de Ulzurrun, Migel Angel Asian “Osio” eta Ekaitz Santazilia.

150garren zenbakia kaleratu berri du Ze Berrik. Mende laurden honetan ia 3.000 orrialde egin ditu eta hemendik aurrerako erronka euskarri digitalean ere edukiak eskaini ahal izatea izanen da, baina paperezko aldizkaria bazterrean utzi gabe. Horretarako, hala ere, ezinbestekoa dute Euskarabidearen inplikazioa.

Ana Mindegia Uharteko Euskara Teknikaria da eta berak azaldu digu Guardasola saioan zer den eta nola egiten den Ze Berri?


Solasaldia eta kantu mendaria bertso eta bertsolarien inguruan!


Realak Coriaren aurka jokatuko du kopan

Espainiako Kopako bigarren kanporaketako zozketa egin dute Madrilen, eta Realari Coriaren aurka jokatzea egokitu zaio. Cacereseko (Extremadura, Espainia) taldea da Coria, eta haren etxean jokatu beharko dute txuri-urdinek, abenduko hirugarren astean (20an, 21ean edo 22an; ordua zehazteke), Qatarreko Munduko Txapelketa bukatu ondoren. Munduko Txapelketaren geldialdiaren ondoren Realak jokatuko duen lehenengo partida izango da.

Coria Espainiako hirugarren mailako taldea da, zehazki, Espainiako Bigarren Federazio ligakoa. Kopako lehenengo kanporaketan, Fuenlabrada garaitu zuen talde espainiarrak, 2-0.


Belgikak Nafarroara bidaiatzea debekatu du

Belgikako Atzerri zerbitzuak zonalde berde, laranja eta gorrien zerrenda eguneratu du larunbat honetan.

Nafarroa, Aragoi, Bartzelona eta Lleidara bidaiatzea debekatu du Belgikak larunbat honetan, lurralde horietan koronabirus pandemiaren bilakaera ikusita. Belgikako Atzerri zerbitzuak zonalde berde, laranja eta gorrien zerrenda eguneratu du gaur.

Zonalde berdeak (bidaiatzeko neurririk gabea), zonalde laranjak (kontuz ibiltzea eta berrogeialdia edo COVID proba egiteko gomendioa) eta zonalde gorriak (bertara bidaiatzeko debekua) zerrendatzen ditu Belgikako Atzerri zerbitzuko webguneak.

Lleidara eta Huescara funtsezkoak ez diren bidaiak debekatu zituen Belgikak iragan asteburuan. Bertan daudenek eta herrialdera itzultzen direnek 14 eguneko berrogeialdia eta PCR probak egin behar dituzte.

Era berean, Bulgariako eta Errumaniako zenbait zonaldetara bidaiatzea debekatu du gaur Belgikak, baita Frantzia, Erresuma Batua eta Suitzara ere.

Abuztuaren 1etik aurrera, atzerritik Belgikara itzuli edo bertan 48 ordu baino gehiago igaro nahi duen orok inprimaki bat bete beharko du, jatorria, Belgikan sartzeko garraiobidea eta beste xehetasun batzuk zehazteko.


Soloitza Gaztandegian bisita

60 urtetik gorakoentzako ekintza. Bisita eta dastatzea. 5 euro.


Bigarren B-ra igotzeko finala lehiatuko du bihar Antxo AF-k

Denboraldiko hitzordurik garrantzitsuena 24 ordu pasatxo barru du Antxo Areto Futboleko lehen taldeak. Bihar, 18:00etan, Bigarren B Mailara igotzeko finala izango dute jokoan Laskorainen kontra.

Asko dute alde, denboraldia Estatuko Hirugarren Mailako lehen bukatu baitute, eta biharko partida, gainera, etxean jokatuko dute. Harmailak bete-beteta izango dituztela jakitea ez da, gero, abantaila gutxi.


ARGAZKIA: ‘Grampian Sceptre’ itsasoratu dute

Gaur arratsaldeko marea aprobetxatuta itsasoratu du Balenciagak Grampian Sceptre ontzia, orain arte egin duen azken itsasontzia. Eskoziako North Star enpreserentzat eraiki dute, eta joan den udaberrian entregatu zuten Grampian Sovereign ontziaren bikia dela esan daiteke. Ontzi hauek itsasoko petrolio plataformei laguntzeko erabiltzen dira.

Euripean utzi du 'Grampian Sceptre'-k Zumaiako portua. Argazkia: Juan Luis Romatet

Gaur arratsaldeko marea aprobetxatuta itsasoratu du Balenciagak Grampian Sceptre ontzia, orain arte egin duen azken itsasontzia. Eskoziako North Star enpreserentzat eraiki dute, eta joan den udaberrian entregatu zuten Grampian Sovereign ontziaren bikia dela esan daiteke. Ontzi hauek itsasoko petrolio plataformei laguntzeko erabiltzen dira.


Murtziako herri bateko alkategai sozialista atxilotu dute, botoak erostea egotzita

Guztira, 12 pertsona atxilotu dituzte Albudeite (Murtzia) herrian.


'Semea pixka bat motelago dabil soilik' antzezlaneko lantaldea, gaur arratsaldean, "Biba Zuek!" saioan

Dorleta Urretabizkaia, Miren Arrieta eta Xabi Lopez aktoreak izango dituzte platoan. Programako lehen orduan, berriz, leuzemiari buruz hitz egingo dute.

Semea pixka bat motelago dabil soilik izeneko antzezlana izango dute hizpide gaur "Biba Zuek" saioan. Horretarako, Dorleta Urretabizkaia, Miren Arrieta eta Xabi Lopez aktoreak izango dituzte platoan, eta esku artean duten antzezlana aurkeztuko dute. Bizitzari buruzko lana da eta, batez ere, bertan izaten diren momentuak, denboraren kontzeptua, maitasuna, beldurra… lantzen ditu.

Lehen orduan, berriz, leuzemiari buruz hitz egingo dute. Horretarako, lehen pertsonan gaixotasun hau bizi duen gonbidatua izango dute, bere esperientzia kontatzeko eta idatzi duen liburuari buruz aritzeko. Maitane Ormazabal izango dute elkarrizketa horretan bidelagun.

Ana Goitia, Mikel Elizegi eta Aritz Ganboa izango dira eguneko kolaboratzaileak.

"Biba Zuek!" astelehenetik ostiralera izan ohi dugu ikusgai, 18:00etatik 20:00etara, ETB1en eta eitb.eus-en.


Goenan ezezagunek hainbat zuhaitz ebaki dituztela salatu du Azpeitiko Udalak

Hamar bat zuhaitz agertu dira moztuta eta hondatuta, batzuk "indarrez botata eta beste batzuk zerrarekin moztuta"; eta hain zuzen ere, horiek Zuhaitz Egunean herritarrek landatutakoak direla azaldu du udalak.

Ebakita agertu dira hainbat zuhaitz Goenan. (Azpeitiko Udala)

Azpeitiko Udalak salatu du Goenako zelaian hainbat zuhaitz moztuta, hondatuta eta botata agertu zirela orain dela egun batzuk. "Hasieran ekaitzaren eta haize bolada handien eraginez erori zirela pentsatu genuen, baina adituak ohartu ziren zuhaitzak nahita moztuta zeudela", azaldu du erakundeak. Hamar bat zuhaitz agertu dira moztuta eta hondatuta, batzuk "indarrez botata eta beste batzuk zerrarekin moztuta"; eta hain zuzen ere, horiek Zuhaitz Egunean herritarrek landatutakoak direla azaldu du udalak.

"Berdeguneen zaintzari arreta berezia eskaintzen dio udalak, eta herritarrak gai horren inguruan sentsibilizatzeko egiten da Zuhaitz Eguna. Auzolanean herrian ditugun berdeguneei balioa ematen saiatzen gara, ekintza polita izaten da. Argi adierazi nahi dugu horrelako ekintzek ez dutela gure herrian lekurik", adierazi du Aitor Bereziartua Ingurumen zinegotziak. Udalak azaldu du zuhaitzak ordezkatu egingo dituela datorren urteko Zuhaitz Egunean: "Urtearen hasiera izaten da zuhaitzak landatzeko sasoirik egokiena, eta itxaron egingo dugu".


Udaberria

Juanito Garbizu

1

Iritxi zaigu udaberria

aldendu zaigu negua

hodei multzoak lurrindu dira

oskarbi dago zerua

mendi gainetik gozoro dator

eguzki distiratsua

edertasunez apainduz goiko

baserria ta ingurua

ohi diren bezela huts egin gabe

agertu zaigu kukua.

2

Muskildu dira zuhaitzak eta

zelaiak dira loratu

izadiaren haunditasunak

berriro gaitu agurtu

neguko hormak eta elurrak

eguzkiak ditu urtu

hori dela ta latsak ta errekak

urez dira ugaritu

udaberriko mezua emanez

kukuak digu kantatu.

3

Egunsentiro entzuten dira

ta berdin arratsaldean

moko horizko zozoen kantak

baso eta oihanean

aurki enarak egingo dute

kabitxoa teilapean

sanjose lore zoragarriak

sortu dira bat-batean

alaitasuna nabaritzen dut

nire bihotz barrenean.

4

Baserritarra bere idiez

alorrean goldaketan

biligarrua txorrotxioka

haritz eder baten puntan

gereziondoak ta sagastiak

ikusten dira loretan

pinpilipauxa han eta hemen

ta karnabak ernalketan

zozo kabia sasi tartean

zozoa uparatzen bertan.

5

Udaberriak apaintzen ditu

zelaiak eta basoak

berpisten ditu hil edo lotan

neguan egontakoak

berritzen ditu gure indarrak

odolak eta sueroak

bertozen ditu odol berriak

ta maitatzeko gogoak

udaberriak sendatzen ditu

aberatsak ta txiroak.

6

Zelai berdeak lore berriez

jansten hasten direnean

txori alaien txorrotxioak

ta kukua entzutean

baserritarra alor erdian

ereinketan dagoenean

zozo kabiak sasi tartean

ikusten ditugunean

esan genezake udaberrian

gaudela bete betean.

Garbizu eta Aranburutar Juanito

1989

Juanito Garbizu Aranburu (1935-2020) herreratarraren bertso gehiago hemen.


Lekeitioko atxiloketak salatzeko elkarretaratzea egin dute Gernikan

Lekeitioko atxiloketak salatzeko eta amnistia aldarrikatzeko elkarretaratzean elkartu ziren atzo iluntzean, Gernika-Lumoko Merkurion; 20:00etatik 20:30era egin zuten elkarretaratzea.

Jardun Kordinadorak estatuko “indar errepresiboek” burututako atxiloketak salatu ditu: “Beste behin, estatu faxisten zapaltze gaitasuna agerian geratu da. Oraingo honetan Lekeition, estatuko indar errepresiboen bitartez burututako bi gazteren atxiloketekin. Bi gazte hauen etxeak miatu dituzte Auzitegi Nazionalaren agindupean. Jardun Kordinadora osatzen dugun eragileok argi daukagu errepresioa estatuaren eta indar polizialen mehatxua dela euskal Herri langilea geldiarazteko”.


Apirilaren 5ean pasatuko da Korrika Urola Kostatik

Korrikaren ibilbide osoa (Berria) Prest da aurtengo Korrikaren ibilbidea. Martxoaren 30ean abiatuko da Otxandiotik (Bizkaia), eta 2.535 kilometroko ibilbidea eginda, apirilaren 9ean emango diote bukaera Iruñean. Bide horretan, apirilaren 5ean iritsiko da Korrika Urola Kostara. Eskualdean emango du gaua euskararen aldeko ekimenak: Donostia aldetik Oriora iritsiko dira 00:42an, eta Zarautz igarota, Zumaiara 02:54an iristea aurreikusten dute. Kostatik Urola Erdira hartuko dute, eta Azkoitian 05:40ean sartuko da.


Enaitz Goñi eta Ana Vega izan dira zeharkaldiko onenak

Santa Klara Irlako 23. Igeriketa Zeharkaldia egin zuten atzo, eguraldi beroarekin. Hiru urteko etenaren ostean, Donostiako Atletikok behar bezala egin ahal izan zituen helduen eta haurren probak. 300 igerilarik baino gehiagok parte hartu zuten. Haurrek 600 metroko distantzia egin zuten, eta helduek 3.000 metroko distantzia.

Helduen kategorian, Astigarragako Eñaitz Goñi eta Donostiako Ana Vega izan ziren denborarik onena egin zutenak. Gizonezkoen artean lehen donostiarra, berriz, Peru Alfaro izan zen. Bestalde, haurren kategorian Donostiako Ignacio Viñolas eta Zumaiako Maria Etxabe izan ziren azkarrenak.

Sailkapenak Donostiako Atletikoren webgunean kontsultatu daitezke.


Ikasberriko haurrak hasi dira eskola orduetan ikastolaren atarian egin duten parke berria erabiltzen

Ikasberriko eta Udaleko ordezkariak parke berriaren parean. (Azpeitiko Udala) Azpeitiko Ikastola Ikasberriko parke berria prest dago haurrek eskola garaian bertan jolas dezaten. Maiatzean hasi ziren jolasparkea egiteko obrak, eta udan bukatu bazituzten ere, ikasturte berriarekin batera hasi da Ikasberri jolas tokia erabiltzen eskola garaian. Ikasberrik kanpoko jolaslekuan umeak eta gaztetxoak egoki jolasteko leku falta zutela adierazi zion Udalari duela hilabete batzuk, eta orduztik "elkar hartuta" lanean aritu dira Ikasberriko arduradun pedagogikoak, Artezkaritza kontseiluko eta zuzendaritzako kideak eta Udala, "arazoari irtenbidea bilatu nahian". Azkenean, ikastolaren ondoan bizikletentzako egokituta zegoen 250 metro koadroko lur eremuan egin dute jolasleku berria. Ikasberrin abian dagoen Kimu proiektu pedagogikoaren baitan osatu dute parkea, eta Leire Goenaga zinegotziak azaldu duenez, "bereziki 0 eta 6 urte bitarteko haurren garapenera egokitutako jolasparkea da". Ikasberriko zuzendari Arantxa Bidezabalek esan duenez, Kimu Proiektuan kanpo espazioaren erabilerak "garrantzia berezia" hartzen du: "Esperimentazioa, esplorazioa eta jolasa dira haurraren ikaskuntza prozesuaren oinarri eta bitarteko. Hurrak, bere gorputzetik abiatuta, ingurunearen ezagutzeari ekiten baitio adin horretan". Parkea eskola orduz kanpo "herritar orok" erabil dezakeela azpimarratu du Goenagak: "Astegunetan eta eskola garaian Ikasberriko haurrek erabiltzea adostua badugu ere, beste ikastetxeetako jolastokiak bezala, herritar orok erabiltzeko aukera izango du eskola orduetatik kanpo".


'Iraganeko zatiak' Bortzirietan grabatuko duten film laburrerako dirua lortzeko diru-bilketa abiatu dute

Azaroan eta abenduan eginen dute filmaren grabaketa eta Bera eta Lesakaz gain, Zumaian ere grabatuko dute

Enjoy the Silence ekoiztetxea osatzen duten Saioa Zabalak, Eneritz Zapiain beratarrak eta Mikel Castellanok diru bilketa abiatu dute, Iraganeko zatiak film laburra grabatu ahal izateko. Grabaketa Beran, Lesakan eta Zumaian eginen dute bortz egunez, azaroan eta abenduan.

Proiektuari buruz informazio gehiago lortzeko edo diruz laguntzeko egin klik hemen. Dirua figurazio kostuetarako, produkziorako, garraio kostuetarako, materialerako eta ordainketetarako erabiliko dute.


Mal del Cap jaialdiko film laburrak eskainiko dituzte

Bost film labur proiektatuko dituzte urriaren 11n 19:00etatik aurrera Zizurkilgo Atxulondo kultur etxean eta sarrera doakoa izango da.

Film laburrak eskainiko dituzte datorren urriaren 11n, Zizurkilen. Udalak antolatu du ekitaldia, Gironako La Guerrilla Comunicacional eta Ibizako Mal del Cap jaialdiaren laguntzarekin.

Erakusketa honetan bost film labur proiektatuko dituzte, nazioko eta nazioarteko jaialdi ugaritan sarituak, non giza eskubideei eta eskubide sozialei buruzko istorioak ikusi ahal izango diren.

Emanaldi hau La Guerrilla Comunicacional elkartearen eta Ibizako Mal del Cap jaialdiaren arteko lankidetza-hitzarmenari esker iritsi da. Ibizako Turismoa eta Ibiza Travelen babesa du uharteko jaialdiak eta aurten azaroaren 25etik abenduaren 3ra egingo dute.

Urriaren 11ko emanaldia Atxulondo kultur etxean izango da 19:00etatik aurrera eta sarrerakoan ez da ezer ordaindu beharko.


Kontzertua: Konboak (Musika eskola)


San Andres kalea itxita egongo da oinezkoentzat maiatzaren 2tik aurrera

49 etxebizitza ari dira eraikitzen Uribesalgo fabrika zaharra zegoen eremuan, eta, aldi berean, urbanizazio lanak egiten.

Beraz, maiatzaren 2an itxiko dute San Andres kaleko zati bat, eta uztailaren 28ra arte egongo da horrela, oinezkoentzat. Soilik, bigarren atarian bizi diren bizilagunak igaro ahalko dira bertatik, sartu-irtenak segurtasun berme guztiak errespetatuta eginez.


Bertso berriak, emakumeek Inaxi Etxaberi jarriak

Plazetan jendaurrean bertsoak kantatu zituen lehen emakumetakoa izan zen Etxabe, eta hemezortzi emakumek bertso banarekin gogoratu eta eskertu dute haren ekarpena.

Uztailaren 11n ezagutu zen Inaxi Etxaberen hilberria. 1937an jaioa zen, Oikian (Zumaia, Gipuzkoa) eta bertsotan jardun publikoan bere izenez eta gorputzez aritu zen lehen emakumeetako bat. Bertso idatziak egin zituen batez ere, ia hirurogei urtez (1956tik 2015era), eta oraingo emakume bertsolariek eskertu egin nahi izan diote ekarpena, bertso jarriak idatziz, Etxabek berak egingo zukeen moduan.

«Inaxi Etxabe bertsolaria hil dela jakin orduko, ekimen xume honek gorputza hartu du emakume bertsolarien artean: bakoitzak bertso bana idatzi eta hedabideetan zabaltzea». Hala azaldu dute bertso sortaren arrazoia, Etxabek hori egiten baitzuen, okasiorako bertsoak jarri, eta plazan kantatu. «Urteetan, bera izan da plazan kantatu zuen emakume bakanetakoa». Orain, hemezortzi emakume bertsolarik bertso sorta kolektibo honekin eman dizkiote eskerrak. Inork sorta honi bertsorik gehitu nahiko balio, haiekin harremanetan jartzeko gonbita ere egin dute.

Ainhoa Agirreazaldegi:

Bertsoa buruan ta bertsoa hatzetan bistaratu ohi zinen une zehatzetan andre-bertso lotura mantenduz gatzetan bide horri segika gabiltza plazetan zure eskuak daude gure oinatzetan.

Alaia Martin:

Inaxi, arrasto bat zara lurrunean, bertsoa kabitzen da zure hutsunean... Nahiz iragana pasa isiltasunean gure ahotsa duzu etorkizunean.

Amaia Agirre:

Eredu baten kabi izan zen Oikia hitzaren artisau ta jostun egokia nahiz ukatu taberna eta antzokia beti izango duzu guregan tokia erreztearren guri eskenatokia.

Amaia Iturriotz:

Bazoaz Iñaxi ta ez gaude pozarren gizonen kantuzko ta hitz lauzko oldarren aurka hustu dituzu ahots eta barren mila esker isilik ez gelditzearren

Ane Labaka:

Nor da aitzindaria, nor abangoardia? Nork dauka etorria, grina, pikardia...? Plaza itzalei jartzen diegu argia, oinordetzan jasota zure ausardia.

Eli Pagola:

Bertsolaria zinenez gero bertsotan nahi degu hasi: buruan sorta onak jarri ta gero dotore idatzi, txori txikien modura kantuz ibili zinen Iñaxi zuri eskerrak ere badegu buruz ze bertso ikasi.

Erika Lagoma:

Garai bateko izan ezina, beldurra ta pekatua, gaurko itxurak itsutzen duen mundu akonplejatua. Doinurik doinu pitzatu duzu isiltasun behartua. Zure bertsoen azken puntutik hasten da gure kantua.

Estitxu Eizagirre:

Emakume bat plazan bere hitza oihartzun frankismoko ilunpean a zer argitasun! Basarri-ren bertsoei zenien erantzun: gizonen epaietik askatu gintuzun.

Hodei Unzueta:

Emakume kementsua ausarta, paregabea, errimak josten abila, erantzunetan trebea! Euskal Herrian barrena pertsona oso maitea ama, amona, izeko utzi duzu ondarea... Eskerrik asko Inaxi tokatzen da eskertzea zurekiko maitasunez bihotza dugu betea, jarraitu zure bidaia: iraultzaile ta askea!

Iratxe Ibarra:

Zure berri izatean ze sorpresa, ze poz bakan plazan kantuan bakan pilota joz. Zure ibilbidea hartzen dugu txaloz, geu ere zure sustrai beretik baikatoz.

Izarne Zelaia:

Gaurko aitortza hau zuretzat da Oikia auzoko neskatxa gauden puntura ez gara heldu oraingoak gure kasa zure bidea eginagatik aldatzen ari da plaza paper artetik jende aurrera mugitu arren ardatza ahots bat isil daiteke baina ezetz gastatu arkatza!

Maialen Lujanbio:

Historia handiaren atzeko almazen itsuan sartutako pertsona ta gauzen artetik aditzen zen boz hari bat bazen... ...ta gu, ustez ginenak dena indar ta sen zuen oihartzunari segiz gindoazen.

Nahikari Gabilondo:

Bertso munduko emakumeon eredu zara jakina, nahiz eta plazak ez entzun zure ahots irmo bezain fina. Zure koaderno marradunetan hainbeste bertso egina... ez da hutsean geratu zure isilpeko ahalegina, gu ez ginake izango eta zu ere izan ez bazina.

Nerea Ibarzabal:

Ai, «Oikiako neska» bizkor, burujabe... bertsotan distiratsu, kantuz paregabe inork egingo balu tentatzean alde, laster jasotzen zuen sorta bat debalde zu ez zaitez kezkatu Inaxi Etxabe ez da egongo bertsorik erantzunik gabe!

Oihana Iguaran:

Hainbeste bertso sortak hainbeste ausardik hazi bat erein zuen gugan zuregandik bihotzetik eskertu nahi dizut haatik bertso modu berriak zabaltzeagatik.

Onintza Gartzia:

Nahiz ta une hauetan tristerik gauden gu Iñaxi zarelako gugandik aldendu, baina aukera honi nahi nioke heldu izan zarenez hainbat neskaren eredu gazteei zure berri emango diegu.

Rosa Lertxundi:

Kalean txistu, kalean festa Euskal Jaia da nagusi elizan berriz, aldarean zu bertso kantuz goxo bizi urtero zita, urtero zintzo Amabirjiña goretsi emakumea, bertsolaria fedea lagun berezi arantz gutxiko larrosa eder izandu zera Iñaxi

Uxue Alberdi:

Ikusi ohi zintudan Zarautzen pasiran ta haizeak pausua bizkortu ohi zidan; makuludun andrea makulu zen nigan berresteko nor naizen ta zertan dakidan.

Permanentedun adats eta azal bigun abangoardia zer den azaldu zenigun. Mila esker, Inaxi, mingain jolastidun: hara, nondik gatozen ta zertan dakigun.


Urriko lehen bi asteburuetan izango da Iraurgiren XIII. Garagardo Azoka

Ohi bezala, Azoka Plazan izango da, bost egunez: urriaren 6an, 7an, 11n, 13an eta 14an. Egunero 20:00etan zabalduko dituzte azokako ateak eta 02:00etan itxi, eta jan-edanaz gain, musikarik ere ez da faltako.

Urriko lehendabiziko bi asteburuetan izango da aurtengo Garagardo Azoka. Hamahirugarren edizioa izango da, eta, ohi bezala, Iraurgi Saskibaloiak antolatuko du, Azte Alde Zaharreko tabernarien elkartearekin eta udalarekin elkarlanean.

Azken edizioetan bezala, aurtengoan ere Azoka Plaza izango da Garagardo Azokaren egoitza, eta bost egunez zabalduko dituzte hango ateak: urriaren 6an, 7an, 11n, 13an eta 14an. Egunero ordutegi bera izango du azokak: 20:00etan irekiko dute eta 02:00etan itxi.

Jan-edanaz gain, musikarik ere ez da faltako, irekiera egunerako ez beste guztietarako musika emanaldiak iragarri baitituzte 23:00etan hasi eta azokako ateak itxi bitarterako: urriaren 7an, Kanpaxek jarriko du musika; urriaren 11an, Tintzek; urriaren 13an erromeria izango da Manex eta Erkizirekin; eta urriaren 14an, Davila DJak egingo du saioa.


Bost hilabetez txukunketa lanak egin ostean ireki dute Orioko kanpina

Orioko kanpina zabalik da dagoeneko, bost hilabetez itxita egon ondoren. Kanpina eraberritzeko planaren lehen fasea amaitu dute, eta tarte horretan «lan ugari» egin dituzte, Orioko Udalak adierazi duenez. «Ez dira ageriko lanak; kanpina txukuntzen jardun dugu orain arte», adierazi du Miriam Urangak, Orioko Udaleko turismo zinegotziak. Azken bost hilabeteetan argiztapena goitik behera konpondu dute, eta bidea asfaltatu dute. Era berean, bertako berdeguneak «guztiz txukundu» dituzte. Horrez gain, sarreran hesi berria jarriko dutela jakinarazi du udalak, lekuz aldatuta. «Bi besoko langa jarriko dugu, bat autoentzako sarreran, eta bestea irteeran. Bide batez, autoen sartu-irteerak kontrolatzea ahalbidetuko da, horretarako instalatuko den sistema informatikoaren bitartez», adierazi du zinegotziak. Proiektuari udazkenean helduko diote berriro. Orduan hasiko dira bigarren fasearekin. Bungalowak jarriko dituzte, zerbitzu eskaintza areagotzeko, eta «egun dagoen eskaerari erantzuteko». Hori izango da kanpinak izango duen aldaketa esanguratsuenetako bat. Kanpinak udan izaten duen erantzunaz harago, zerbitzu berrien bidez udaberrian eta udazkenean kanpinaren erabilera areagotu nahi du Orioko Udalak. Aurten udala egitekoa den «inbertsio estrategiko garrantzitsuenetariko bat» izango da kanpina. 245.000 euro bideratuko ditu kanpina berritzeko proiektura, hain zuzen. Kanpinerako lanpostua Udalak, bestetik, kanpineko harreran eta turismo bulegoan lan egiteko pertsona bat kontratatuko du. Ekainaren 1etik irailaren 30era bitarterako izango da kanpineko lanpostua, eta turismo bulegokoa, berriz, urriaren 1etik 14era bitartekoa. Dagoeneko aurkez daitezke curriculumak eta titulazioak, udal bulegoetan. Maiatzaren 4ra bitartean egin daitezke eskariak. Lanpostua lortzeko beharrezkoa da adin nagusikoa izatea, eta langabezian egotea. Halaber, gutxienez EGA edo honen baliokide den titulazioa izan behar da. Ingelesa jakitea ere beharrezkoa da; gutxienez First Certificate maila edo honen baliokidea den titulu bat behar da. Atzerriko beste hizkuntzen ezagutza, eta jarduera turistikoetako titulazioak puntuagarriak izango dira, gainera. Informazio gehiago www.oriora.net helbidean aurkitu daiteke. Herritarrekin eta eragileekin osatutako planaren emaitza Kanpina eraberritzeko plana duela urtebete inguru hasi zuen Orioko Udalak. Herritarrekin eta kanpineko kideekin batera, bertako azpiegiturak hobetzeko eta zentroa dinamizatzeko egokitzapenak egitea adostu zuten, herritarrekin zabaldu zuten parte hartze prozesuaren bitartez. Azpiegituretatik harago, ordea, kanpinean, dinamizazio turistikoak «lehentasuna» izatea eta familiei zuzendutako zerbitzu gehiago eskaintzea onartu zuten, bisitariek Orioko kanpina aukera dezaten aisialdirako.


Unai Zubeldia ibartarrak irabazi du Idiazabalgo III. Txirrindularitza saria

Lehendabizi 48,5 kilometroko errepide proba eta hura bukatu eta ordubetera 4 kilometroko erlojupekoa. Bietan Unai Zubeldia (Limousin) izan da nagusi, eta horrenbeste ibartarra izan da junior mailako Idiazabal III. Txirrindulari Sariko irabazlea.

Errepidekoan nahiz erlojupekoan postu berbera lortu dute Haimar Etxeberriak (Burn) eta Aimar Erostarbek (Ulma), eta bigarren eta hirugarren sailkatu dira hurrenez hurren. 11 taldetako 101 txirrindularik parte hartu dute, eta errepidekoak lehen 40 postuetan sailkatu direnek erlojupekoan ere parte hartu dute.

Errepide probak 4 mendate puntuagarri izan dituzte, laurak 3. mailakoak: Zerain, Liernia eta Albitxu bi aldiz. Erlojupekoan Albitxu ere igo behar izan dute.

Sailkapen nagusia (bi sektoreak batuta)

1.-Unai Zubeldia (Limousin) ……………………….. 01:27:06

2.- Haimar Etxeberria (Burn)………………………… 4 segundora

3.- Aimar Erostarbe (Ulma)…………………………… 5 segundora

Mendiko Saria

1.- Haimar Etxeberria (Burn)……. 10 puntu

2.- Aimar Erostarbe (Ulma)……….8 puntu

3.- Unai Zubeldia (Limousin)…….. puntu 1

Tarteko helmugak

1.- Beñat Garaiar (AUGR)…………….3 puntu

Taldekakoa

1.- Loiumat………………………………..4:24:37

2.- Suministros Zadorra……………… 1:14ra

3.- Iridoi-Alimco-Belabia Motor……2:36ra


«Jo, atxilotu, eta autoan sartzean berriz jo egin ninduten»


Bermeoko Alkatetza airean, Asier Larraurik dimisioa eman ostean

EH Bilduk ohar bidez jakinarazi duenez, Nadia Nemeh Shomaly zerrendan bigarrena aukeratu dute alkategai. Guzan plataforma independentearen ustez, ordea, Xabier Ortuzar bere zerrendaburuak izan behar du alkate. Negoziazioa zabalik dute bi taldeek.

Bermeoko Alkatetza airean dago, larunbatean udala osatu eta Asier Larrauri EH Bilduko alkateak dimisioa eman ostean. Izan ere, Larrauri alkate egiteko botoak eman zituzten bi taldeek, EH Bilduk berak (5 zinegotzi) eta Guzan plataforma independenteak (4 ordezkari), alkatea euren taldekoa izan behar dela defendatzen dute.

Asier Larraurik ez du, oraingoz, bere dimisioa ofizialki aurkeztu. Legearen arabera, idatziz egin beharra dauka. Pentsatzekoa da une batetik bestera egingo duela, eta behin dimisioa ofizialki aurkezten den unetik 10 eguneko epea dago alkate berria aukeratzeko.

Bart gauean EH Bilduk ohar bidez jakinarazi duenez, Bermeoko kideek Nadia Nemeh Shomaly, zerrendako bigarrena, alkategai aukeratu dute asanblada bidez.

Koalizio abertzaleak "irmoki" adierazi du bi indarrek sinatutako akordioa defendatuko duela, hots, "EH Bilduko hautagai bat izatea Bermeoko alkatetza izango duena". Halaber, horren arabera, bien arteko ituna "Bermeok behar duen aldaketari aurre egiteko proiektu bateratuen beharrizanagatik sortu zen".

Guzan plataforma independenteak bestelako iritzia du. Herri plataformako iturriek Euskadi Irratiari adierazi diotenez, akordioaren arabera, Asier Larraurik izan behar zuen alkate eta Xabier Ortuzar independenteak alkateorde.

Plataformaren hitzetan, udal hauteskundeetan ez da marka edo alderdia bozkatzen, hautagaia baizik, eta, beraz, alkatea Larrauri izango ez bada, Ortuzarri dagokio aginte makila hartzea, eta, hortaz, ez dute beste aukerarik onartuko.

Testuinguru horretan, pilota EH Bilduren teilatuan dagoela esan du, eta koalizio subiranistak bi alderdien arteko akordioa bete ezean, alkatetza EAJk hartuko duela esan diote Euskadi Irratiari plataformako iturriek.

Arnaldo Otegi EH Bilduko koordinatzaile nagusiaren esanetan, Larrauriren dimisioa "ohoragarria" da. Ildo horretatik, dimisioa aurkeztu ostean, "zentzuz" akordio bat lortzea espero du, herri horretan "gehiengo alternatiboa" sendotzeko.

EAJk irabazi zituen Bermeoko udal hauteskundeak, 8 zinegotzi eskuratuta. EH Bilduk 5 eskuratu zituen, eta Guzan herri plataformak, 4.


Trafikoa normaltasunera itzuli da Errenteriatik Donostiarako bidean, zisterna-kamioi batek su hartu ostean

Suaren ondorioz, zirkulazioa erabat eten behar izan dute 07:20ak aldera AP-8ak eta GI-20 errepideak bat egiten duten lotunetik gertu. 08:30ak aldera, baina, bi bideak ireki dituzte berriz ere.

Zisterna kamioi batek su hartu du GI-20 errepidean, Errenterian, eta Donostiara doan bidea erabat itxi dute, Eusko Jaurlaritzako Segurtasun Sailak eitb.eus-i baieztatu dionez. 08:30ak aldera, baina, bi norabideak berriz zabaldu dira eta trafikoa normaltasunera itzuli da.

Ezbeharra 07:20ean gertatu da Agustinen auzo parean, AP-8ak eta GI-20 errepideak bat egiten duten lotunetik gertu.

Lehen unean errepidea guztiz itxi dute, bi norabideetan. 07:55ean, ordea, Irunerako bidea zabaldu dute, eta 08:30ean, berriz, guztiz ireki dute errepidea trafikoarentzat. Istripuan ez da inor zauritu.

Zisterna kamioiak han jarraitzen du, garabiaren zain, baina lanak egiten ari diren eremuan dagoenez, ez du errepidea oztopatzen.


'Pneuma', Krd'Krudo rap abeslari gasteiztarraren hurrengo lanaren aurrerapena

Krd'Krudo rap abeslari gasteiztarrak Pneuma bideoklipa kaleratu du, Archivos de desván bere hurrengo lanaren aurrerapen gisa. Disko berriak abenduaren 27an ikusiko du argia, eta 2018 eta 2019 bitartean idatzitako lau abesti bilduko ditu.

Zaramagako artista gazteak Pneuma abestiaren instrumentala eta ahotsa sortu eta diskoaren prozesu osoan parte hartu badu ere, kolaborazio ugari izan ditu kanta bera, bideoklipa zein diskoa aurrera ateratzeko.

Peio Elizondo eta Larri Larson (HHmaniakoestudio) ahotsen grabaketan, Urtzi (HHmaniakoestudio) bideoaren grabaketan eta edizioan, ErreQueR nahasketan eta masterizazioan, eta Unai Berbaindde ahotsen grabaketan eta masterizazioan. Gainera, datorren astelehenean argitaratuko den lanaren azala Zikutalarik diseinatu du.

Rap musikaren inguruan Gasteizen pil-pilean dagoen underground mugimenduaren kideetako bat da Krd'Krudo. Besteak beste, Zarata Selektion eta Musik Morralla musika proiektu autogestionatuetan aritu da azken urteetan.

Horrez gain, duela gutxi, rap abeslariak, produktoreak eta ikus-entzunezko ekoizleak biltzen dituen Apolo G's kolektiboa sortu du BRN, Larri Larson, Kemena, JLM Beats eta Urtzirekin batera. Abenduaren 10ean estreinatu zuten Ahí estoy, proiektu berriaren lehen bolumena.


'La fuerza esta en tu interior' liburua aurkeztuko du Azpeitian Ana Gisasolak

Ana Gisasola Zumarragako bizilagunak La Fuerza Esta En Tu Interior liburua aurkeztuko du bihar, 19:00etan Baigera aretoan. Osasun fisiko, emozional eta espiritual hobea edukitzen lagun dezake liburuak, egilearen arabera. Post-polio gaixotasuna du idazleak, eta Yoga eta Meditazioaren eragina Post-Polio sindromean tesia egin zuen Gisasolak. Lan horretan oinarritu du bere liburua.


'Baginaren bakarrizketak' antzezlana ikusteko sarreren irabazleak

Gaur gauean Baginaren bakarrizketak antzezlana taularatuko dute Aita Mari aretoan. Bost bazkiderentzat bina sarrera zozkatu ditugu. Hemen saridunen izenak:


Wirecard, dirua bidean galtzen


Zumarragako igogailu berriaren inaugurazioa

ZUMARRAGA //Udalak Esteban Orbegozo auzoa eta Elgarrestamendi lotzen dituen igogailu bat eta pasarela bat eraiki ditu. Herriaren behealdea eta goialdea lotuko dituzte, San Gregorio eta Orbegozo lotzen dituen igogailuarekin batera. Igogailua eta pasarela ostiralean inauguratuko dira, 11:00etan. Ekitaldian Pedro Jauregi jaurlaritzako Etxebizitza sailburuordeak parte hartuko du.


Azpeitiko igerilekua itxiko dute igandetik asteazkenera

[caption id="attachment_101254" align="aligncenter" width="300"] Artxiboko irudia (Nerea Uranga/Hitza)[/caption] Igerilekuaren eraikina handitzeko lanak direla-eta, igerilekua itxiko dute hilaren 18tik 21a bitartean, hau da, igandean, astelehenean, asteartean eta asteazkenean. Hala ere, Udal Kirol Patronatuko bazkideek aukera izango dute egun horietan Azkoitiko igerilekura joateko.


Amurrio eta Donostia lotuko ditu 22. Korrikak, ekinari hitza emanda

Martxoaren 31tik apirilaren 10era egingo dute egitasmoa, 'Hitzekin' goiburu duela. Euskaraz bizitzeko gogoa herri ekinaldi bihurtzeko deia egin die AEK-k herritarrei eta erakunde publikoei


Udalbatza osoko bilkura, bihar (urriak 5)

Soraluzeko udal korporazioa osatzen duten 11 zinegotziek hamahiru puntu izango dituzte aztergai bihar, asteazkena, urriaren 5a, udalbatzarrak egingo duen ohiko batzarrean.

Ondoko gaiak aztertuko dituzte udal ordezkariek:

1. 2022ko uztailaren 7ko saioaren akta, hala badagokio onartzea.

2. Alkatetzaren dekretuen berri ematea.

3. Tasa berri baten sorkuntza hautaprobak egiteagatik.

4. 2023ko Ordenantza fiskalen aldaketa proposamena.

5. Taxia. 2023ko tarifen proposamena.

6. 2022. urteko 6. Kreditu aldaketaren onarpena.

7. Maileguaren kontratazioa proposamena.

8. Ezozibide 34. zenbakiko igogailuaren proiektua gauzatzeko lur zoru

publikoaren desafekzioa.

9. Udalsarea 2030. Hitzarmen berria.

10. Eskola kirolaren kudeaketa eta arretarako egiturak garatzeko udalaren eta

ikastetxeen arteko hitzarmena.

11. Bizikidetzaren aurka jasotako erasoen aurrean abian jarri beharreko

protokoloa.

12. EUSKARALDIA. Erakunde adierazpena.

13. Eskari eta Galderak.


Arraunean ikasteko aukera, bihartik

Hernaniko Arraun Elkarteak, arraun ikastaroak antolatu ditu, bihartik uztailaren 2ra bitartean. Goizeko 10:00etan izango dira, 11 urtetik gorako gazteei zuzenduta. Interesa izanez gero, idatzi hernani.arrauna@gmail.com helbidera.


Euskaraldiaren inguruko hitzaldia Altsasun

Urriaren 20an, osteguna, Euskaltzaleen Topaguneko Garikoitz Goikoetxeak ekimenaren inguruko galderak erantzungo ditu, Gure Etxean.

Altsasun Euskaraldia egitasmoaren prestaketekin jarraitzen dute, eta urriaren 13an, ostegunean, gune ibiltariaren bisita izan ondoren, urriaren 20an, osteguna, Altsasuko Gure Etxea eraikinean, Garikoitz Goikoetxea Euskaleen Topaguneko kideak Euskaraldiari buruzko hitzaldia eginen du. Bertan Zergatik sortu zen Euskaraldia? Zergatik da garrantzitsua hirugarrenez egitea? Zer lortu dugu orain arte? Eta zer daukagu lortzeko? bezalako galderak erantzungo ditu.


Azkoitian euskara plana egiten duten enpresek diru-laguntzak jasoko dituzte

Lan munduan euskara sustatzeko asmoz, Azkoitiko Udalak herriko enpresetan euskara planak bultzatzeko diru-laguntzak eskainiko ditu aurten. Gogoratu du aurreko urtean Serbitzu Elkarteak eta Biharko Gipuzkoa enpresak abiatu zutela plana, eta horiekin hitzarmena sinatu zuela udalak; orain, berriz, laguntza hori «ofizialki zabaltzea» adostu dute. Hala, euskara plana martxan jartzea erabakitzen duten Azkoitiko enpresek 2.000 eurora arteko laguntza jasotzeko aukera izango dute, eta Eusko Jaurlaritzak helburu horrekin ematen dituen diru-laguntzen osagarri izango da. Dagoeneko zabaldu dute diru-laguntzak emateko deialdia, eta enpresek azaroaren 15era bitartean egin ditzakete eskaerak; udaletxeko euskara zerbitzuetara jo edo 943-85 71 70 telefonora deitu dezakete horretarako. Diru-laguntzen informazio osoa, berriz, udal webgunean lortu daiteke. Lan mundua euskaldundu Lan mundua euskalduntzeko «ahalegin berezia» egin behar dela uste du udalak, ahozko komunikazioan eta harreman informaletan euskara gailentzen bada ere, idatzizkoan eta komunikazio formalean gaztelera erabili ohi delako oraindik. Hala, egoerari buelta eman eta hezkuntzan emandako pausuek isla izan dezaten euska planak erreminta eraginkorrak direla adierazi du.


Lurrikara Iruñean eta Arrasatetarrenean

Hiart Aizpuruak Jagoba senarrari oihu egin dio lurrikara somatu duenean.

Jagoba Arrasate hortzak garbitzen zegoela Hiart bere emazteak Lizoainen epizentroa izan duen lurrikara somatu du. Hiart beldurrez oihuka hasi zaio eta Jagobak ez dio kasurik egin.


Pilota partidak Larrabetzuko frontoian

Pilota partidak barikuan, otsailak 26, izango dira 22:15etik aurrera. Eskuzko Pilota Enpresen Ligaren baitan, Olaizola II eta Rezusta pilotariak Peña II eta Albisu pilotarien kontra lehiatuko dira; eta promozio-kategorian, Zabala eta Erostarbe pilotariak Salaberria eta O. Etxebarria pilotarien aurka. Partidak publikorik gabe jokatuko dira eta Euskal Telebistak emango ditu zuzenean.


Tamara Yaguek hartuko du Confebaskeko gidaritza uztailetik aurrera

Metaleko Lantegien Bizkaiko Federakuntzako (FVEM) egungo presidentea euskal patronaleko bigarren presidentea izango da. Isabel Busto ordezkatuko du.

Tamara Yagüe Tecuniko zuzendari nagusi eta Metaleko Lantegien Bizkaiko Federakuntzako (FVEM) egungo presidenteak Isabel Busto ordezkatuko du uztailean, Confebask patronaleko presidente gisa.

Yaguek 52 urte ditu, Zuzenbidean lizentziaduna da Deustuko Unibertsitatean, eta Cebek Bizkaiko patronalak proposatu du lau urtean behin txandakatzen den kargua betetzeko. Horrela, Isabel Busto egungo presidentea ordezkatuko du, Adegi erakunde gipuzkoarraren ordezkaria.


Entsegua

'Santiotan kantari' ekimena izango da uztailaren 30an, lagun artean abestuz eguna pasatzeko aukera. Entsegua izango da gaur.


Umeen barraka eguna astelehenean izango da Azkoitian

Egun horretan euro baten trukean eskuratu ahal izango dituzte gaztetxoek barraketarako sarrerak.

Festak bukatzean, astelehenean, izango da umeen barraka eguna Azkoitian. Egun horretan euro baten trukean eskuratu ahal izango dituzte gaztetxoek barraketarako sarrerak.


Asteburuko kirol egitaraua

Zarautz Kirol Elkartearen barruko hainbat taldek jokatuko dituzte partidak heltzear den asteburu honetan.

Ikusi hemen saskibaloi, eskubaloi eta futbol ataleko taldeek asteburuan etxean jokatuko dituzten partidak.


Aurtengoa baino %18 handiagoa izango da mankomunitatearen aurrekontua 2021erako

Antzuola, Bergara, Elgeta eta Oñatiko ordezkariek aurrekontuaren alde bozkatu dute, eta baita Leintz Gatzagako ordezkari independenteak ere; Aretxabaleta, Arrasate eta Eskoriatzako ordezkariak, aldiz, abstenitu egin dira.

Debagoieneko Mankomunitateko aurrekontua onartu dute; 11.632.992,12 eurokoa izango da. Iazkoa baino zabalagoa da, baina udalek mankomunitateari egin beharreko ekarpena %2,3 txikiagoa izango dela azaldu dute. Udalek "egoera ekonomiko zaila" bizi dutela-eta, mankomunitateak "saiakera berezia" egin nahi du udalen ekarpenak ez handitzeko.

Ekarpenei dagokienez, EH Bilduko gobernu-taldeak landutako aurrekontu proposamenari ekarpen bakarra egin zaio: Leintz-Gatzagako ordezkariak eskualde sarreretako panelak berritzeko eskaera egin du, eta onartu egin da.


EH Bildu: "Lasarte-Oriako PSE-EEri ardurak hartzea dagokio orain"

Herritar, eragile eta alderdi politikoek Ana Urchueguiak akusazioekin eta Fiskaltzarekin berriki sinatutako akordioaren gainean erreakzionatzen jarraitzen dute. EH Bildu izan da kalera atera dena gaur arratsaldean, azken egunetan albiste izaten ari den aferari buruz hausnartzeko. "Balorazio positiboa" egin du, herriko alkate ohiak herritarren dirua "bidegabe" erabili zuela baieztatzen duelako, baina, bestalde, uste du erantzukizuna hartu behar duela Lasarte-Oriako PSE-EEk.

"Zuhur, baina pozik, esan dezakegu: zurrumurrua zena, egia da orain. Ana Urchueguiak dirua modu bidegabe eta irregularrean erabili zuela onartu du, eta hala jasotzen da Fiskaltzarekin zein akusazioekin egindako akordioan", adierazi dute EH Bilduko udal taldeko kide Uxue Loinaz eta Jon Martinek, gainerako kide guztien izenean. Balioan jarri dute alderdiak urteotan guztiotan egindako lana, "hasieratik eta zailtasunak zailtasun" bide horretan aritu delako, auzia argitu zedin.

EH Bilduren jarduna gidatzen duten printzipioak "egia, zintzotasuna eta gardentasuna" direla nabarmendu dute, "baita Somotori buruzko kasuan ere". Gogoratu dute 2011-2015 legegintzaldian udalak kereila bat aurkeztu zuela alkate ohiaren aurka, akusazio partikular moduan, "gobernukideekin batera". Horregatik, hurrengo legegintzaldietan akusazio hori bera babestu dute, eta baita Pablo Barrio (bera izan zen alkate 2011-2015 legealdian) akusazio popular moduan pertsonatzea.

Bide "zaila", baina "merezi izan duena"

Hasieratik bide horretan sinetsi izanagatik, "zaila" izan dela berretsi du EH Bilduk. "Sozialistek orain bestelakoak esan badituzte ere, prozesua oztopatu dute: hala nola, Miguel Castells abokatuak joan behar izan zuenean abokatuen kolegiora babes bila, PSE-EEren Udal Gobernuak ez zizkiolako lanerako erraztasunak ematen".

Horren haritik, koalizio subiranistak herriko PSE-EEri eskatu dio "ardurak hartu eta gaiari buruzko gogoeta zintzoa" egiteko. "Gure iritziz, ez da nahikoa akusazio partikular gisa akordioa lortzeko udalbatzarrean abstentziora jotzea".

Bidea zaila dela esan duten arren, garbi adierazi dute "merezi" izan duela egindako lanak, EH Bilduren xedea beti izan delako "Urchueguiak gidatutako gobernuak nazioarteko kooperazioari dagokionez egindako kudeaketa iluna argitzea, horrelako gai garrantzitsu bat ezin baita horrela lokaztu".

Bukatzeko, berretsi dute "pozik" daudela akordioarekin eta horrek indartu egiten duela "herritik, herriarekin eta herriarentzat" lan egiteko EH Bilduren konpromisoa. "Somotok erakutsi digu zein ez den kudeatzeko eredua. Denon artean egin behar dugu Lasarte-Oria, hori da gure apustua: egiatik eta parte hartzetik bidea urratu nahi dugu herritar ororekin".


"Munduko Plazan" saioa Polonian izango da gaur gauean

Leire Palaciosek Varsovia, Krokovia eta Plock hiriak ezagutuko ditu bertan bizi diren euskaldunekin.

Gaur gauean, Leire Palaciosek Poloniara bidaia egingo du eta bertako Varsovia, Krakovia eta Plock hiriak ezagutuko ditu "Munduko Plazan" saioan.

Lehen geltokia Varsoviako alde zaharra eta berria topatzen diren mugarrian izango da. Aitor Arruza deustuarrarekin hirian barrena sartuko da Palacios, unibertsitatea, ondoko parkea, alde zaharra eta Beirut taberna erakutsiko dizkio, besteak beste.

Bestalde, Sara Echeverriarekin Vistula ibaiaren ondoko hondartza urbanoak bisitatuko ditu. Arnasguneak izan ohi dira hiri handietako parke eta ibaia ertzak. Varsoviako Vistula ibaiko ingurunea ez da salbuespen bat.

Bestalde, ikaragarria da Kultur eta Zientziaren eraikina. 33. pisuan elkarrizketatuko du Leire Palaciosek Izarra Berasategi gazte bergararra.

Xango Gonzalez gasteiztarrarekin ordea, Krakoviako auzo judutarra eta hiriaren erdialdeko kale nagusiak ezagutuko ditu. Hango etxebizitzen prezioen inguruan eta gazte poloniarren aisialdiaren gainean solastuko da.

Niko Mindegia eskubaloi jokalari profesionala Poloniako Plock hirian bizi da SpR wisla plock taldean jokatzen duelako. Polonian jokatu aurretik Hungarian, Danimarkan eta Frantzian jokatu du doneztebearrak.

"Munduko Plazan" gaur izango da ikusgai 22:30etik aurrera ETB1en eta eitb.eus-en.


Aizkorrikoak Txarabeltzera joango dira

Aizkorri Mendizale Elkarteko kideak Murumendiko mendilerroan ibiliko dira igandean: 08:00etan zine paretik abiatuko dira, Txarabeltzeraino. Aldez aurretik izena eman behar da. Elkarteko egoitzatik pasa behar da edo bertara deitu, gaur, 19:00etatik 20:00etara bitartean. 943 16 22 78 da telefonoa.

Datorren asteburuan finalista eguna ospatuko dute. Bertarako ere izena eman beharko da gaur zortzi.


Uztailaren 26tik abuztuaren 20ra udako kirol eskola antolatu du Erreka Kirol Elkarteak

Sei eta hamabi urte bitarteko haurrendako saioak izanen dira eta astean hiru egunez bilduko dira.

Uda honetan ere udako kirol eskola martxan paratuko du Erreka Kirol Elkarteak. Jakinarazi dutenez, uztailaren 26tik abuztuaren 20ra bitarte emanen da eta sei eta hamabi urte bitarteko haurrei bideratutako ekintzak eginen dituzte.

Astean hiru egunez, astelehen, asteazken eta ortziraletan bilduko dira eta goizean, ordubetez, ekintzaren bat eginen dute. Ordua izen-ematearen arabera antolatuko dute eta frontoia edo kiroldegia izanen dute bilgune. Xehetasunak eta izen-emateari buruzko informazioa aitzinerago emanen duten arren, bazkideek 30 euro eta bazkide ez direnek 35 ordaindu beharko dituzte.


Bilbao Orkestra Sinfonikoaren mendeurreneko kontzertua, gaur, zuzenean, EITBn

100 urte bete berri ditu BOSek, eta emanaldi berezi batekin ospatuko dute Bilboko Euskalduna Jauregian. Maurice Ravel eta Gustav Mahler konpositoreen doinuak izango dira bertan entzungai, eta emanaldia zuzenean eskainiko du EITBk, 19:15etik aurrera, ETB4n eta eitb.eus-en.

Ostegun honetan, hilak 10, BOS Bilbao Orkestra Sinfonikoaren mendeurreneko kontzertua eskainiko du EITBk, zuzenean. 100 urte bete berri ditu BOSek, eta emanaldi berezi batekin ospatuko dute urteurrena martxoaren 10ean eta 11n, Bilboko Euskalduna Jauregian. Maurice Ravel eta Gustav Mahler konpositoreen doinuak izango dira bertan entzungai, orkestraren izaerarekin zerikusi zuzena duten bi izen handiren lanak. Leonard Slatkin zuzendari estatubatuarra izango da orkestraren burua, eta Bilboko Koral Elkartearen ahotsak izango dituzte taula gainean lagun, Miren Urbieta-Vega soprano euskaldunarekin eta Isabelle Druet mezzosoprano frantziarrarekin batera.

Euskalduna Jauregiko emanaldia 19:30ean hasiko da, baina 19:15etik aurrera saio berezia eskainiko du EITBk, zuzenean, ETB4n eta eitb.eus-en, Ainhoa Urretabizkaia eta Irantzu Karrerarekin. Kontzertua zuzenean eskaintzeaz gain, emanaldia hasi aurretiko giroa eta elkarrizketak ekarriko dizkigute. Nola ez, ez dira faltako BOSi zuzendutako zorion agurrak, politika, kultura eta gizarte arloko aurpegi ezagun eskutik, eta Erik Nielsen BOSeko zuzendari titularraren eta Ibon Aranbarri BOSeko zuzendari nagusiaren eskutik.

Saio berezi honek, gainera, Bilbao Orkestra Sinfonikoaren ibilbidea jorratzen dituzten hainbat bideo eskainiko ditu: BOSaren historia iruditan, orkestraren 90. urteurrenaren ospakizuna, kontzertuak euskal artistekin, emanaldiak Pozalaguako kobetan, haurrekin eginiko musika ekimenak eta pelikulatako musika bandak…

Mendeurrena

1922ko martxoaren 8an igo ziren Bilboko Arriaga Antzokiko agertokira estreinakoz orkestrako musikariak, Armand Marsick lehen zuzendari titularraren zuzendaritzapean. Hori izan zen orkestraren historiako lehen kontzertua. 100 urte geroago, mendeurrena ospatuko dute martxoaren 10ean eta 11n eskainiko duten emanaldi berezi batekin. Bertan, orkestraren izaerarekin zerikusi zuzena duten bi konpositoreren lanak taularatuko dituzte: Maurice Ravel eta Gustav Mahler.

Maurice Ravelen lanak ia hasieratik izan dira entzungai orkestraren historian. 1924an interpretatu zuten lehen aldiz haren obra bat (Ma mère l'oye) eta, orduz geroztik, Ravelek etengabeko presentzia izan du. Are gehiago, orkestrako zuzendari jardun zuen 1928ko azaroaren 10ean Ravelek berak.

Gustav Mahler konpositorearen piezak entzuteko aukera ere egongo da Euskaldunan. BOSek 1929an interpretatu zuen lehen aldiz Mahler, hain zuzen ere 1904ko urrian Kolonian estreinatu zen 5. Sinfoniako Adagietto lana. Estreinatu eta 24 urtera soilik; beraz, konpositore haren musika ohiko errepertorio sinfonikoetan oraindik ohikoa ez zen garai batean. Oraingoan, 2. Sinfonia interpretatuko du BOSek, Berpiztea izenez ezagun den lana.

Egitaraua

M. Ravel: Kaddisch, de Deux mélodies hébraïques

G. Mahler: 2. Sinfonia, Berpiztea

Miren Urbieta-Vega, sopranoa

Isabelle Druet, mezzosopranoa

Bilboko Koral Elkartea (Enrique Azurza, zuzendaria)

Leonard Slatkin, zuzendaria

Hala, EITBk bat egiten du Bilbao Orkestra Sinfonikoaren mendeurreneko ospakizunekin, zerbitzu publikorako duen bokazioan eta kultura, eta kasu honetan musika, zabaldu, zaindu eta balioan jartzeko erantzukizunean.


Haizeagatik alerta laranja ezarri dute ostiralerako

Ostiralean haizeguneetan 10:00-15:00 artean alerta laranjan izango direla ohartarazi du Euskalmet meteorologia agentziak. Orduko 120 kilometrotik gorako haize boladak izan ditzakegu.

"Aline" izeneko denboralea datorkigu datozen orduotan, haize bolada gogorrekin gainera. Ostegun gauerdi honetan hasi eta ostiral arratsaldeko 18:00ak arte abisu edo alertaren baten eraginpean izango gara; abisu horian hain zuzen, denbora tarte horretan guztian zehar. "Mendebal-osagaiko haize-boladek 100 km/h-ko abiadura gaindi dezake haizeguneetan. Egunaren lehen partean hego-mendebaldeko haizea nagusituko da eta bolada gogorrenak mendi inguruetan izango dira. Arratsaldean mendebal/ipar-mendebaldeko haizea nagusituko da eta orduan bolada gogorrenak kostaldean neurtuko dira".

Haizeguneak ez diren tokietan, aldiz, abisu horian izango dira 6:00-15:00 artean. "Mendebal-osagaiko haize-boladek 80 km/h-ko abiadura gaindi dezake haizeguneak ez diren lekutan. Goizean hego-mendebaldeko haizea nagusituko da eta bolada gogorrenak barnealdean izango dira. Eguerdi partean haizeak mendebal/ipar-mendebaldera egingo du eta orduan bolada gogorrenak kostaldetik gertuen dauden lekuetan neurtuko dira".

Euria ere bai

Adi, ordea, ostiral goizeko 10:00etan hasi eta arratsaldeko 15:00ak arte haizeguneetan alerta laranja ezarri dute. "Mendebaldeko haize-boladek 110-120 km/h-ko abiadura gaindi dezake haizeguneetan, bereziki kostaldeko lekurik haizetsuenetan eta itsasoan".

Giro honekin, ostegun honetan, urriaren 19an Usurbilen, "zerua oso hodeitsu egongo da; egunaren erdialdeko orduetan ostarteak irekiko dira. Euri txikia egin dezake, bereziki egunaren bigarren partean eta orduan zenbait lekutan ertaina izan daiteke. Hego-osagaiko haize ahul-bizia ibiliko da, bolada gogorrekin eta oso gogorrekin. Tenperatura gutxi jaitsiko da".

Bihar, hilak 20, "zerua oso hodeitsu egongo da. Euri txiki-ertaina egingo du. Mendebal-osagaiko haize ahul-bizia ibiliko da, bolada gogorrekin eta oso gogorrekin. Tenperatura jaitsi egingo da: gutxi edo nahikoa minimoak eta nabarmen edo asko maximoak".

Etzi, larunbata, "zerua hodeitsu edo oso hodeitsu egongo da. Zaparrada txikiak botako ditu, zenbait lekutan ertainak. Mendebal-osagaiko haize ahul-bizia ibiliko da, arratsaldean ipar-mendebaldeko nagusi izanik; egunaren lehen partean haize-bolada gogorrak izango dira. Tenperatura minimoak gutxi jaitsiko dira eta maximoetan aldaketarik ez".

Informazio gehiago, euskalmet.eus atarian.


Bandaren kontzertua bertan behera

Erandioko Bandak abuztuaren 15ean eskaini ohi duen kontzertua ez da egingo aurten; bandako kideen artean atzemandako hainbat positibo kasuk nahikoa jenderik gabe utzi dute taldea.

Erandioko Bandak urtero-urtero Andramari egunean Soraluzen eskaintzen duen kontzertua bertan behera geratuko da aurten.

Bandako partaideen artean hainbat COVID kasu antzeman dira azken hilabeteetan eta horrek zailtasun dezente sortarazi du taldea osatzeko eta entseguak behar den moduan egiteko.

Hori horrela, bandak berak aurten kontzerturik ez ematea erabaki du.

Bandako zuzendari berriak, Aratz Díezek, erabakia penaz hartu dutela jakinarazi dio Udalari eta, gauzak ondo bidean, datorren urtean berriro ere gure artean egotea espero dutela adierazi du.


«Ingurumena eta osasunerako eskubidea ez dira aukerazkoak»

Gipuzkoa Zero Zabor taldeko kide Ainhoa Arrozpidek (Usurbil, Gipuzkoa, 1973) Zero Zabor filosofiaren eta atez ateko sistemaren inguruko hitzaldia eskainiko du gaur, 19:30ean, Orioko kultur etxean. Orio Zero Zabor taldea sortu berri dute, eta hark antolatu du ekimena,. Zarauzko Urtetako zabortegira joango dira, hondakinen prozesua bertatik bertara ezagutzera; 09:30ean abiatuko dira, herriko plazatik. Zer azalduko duzue gaurko saioan? Egun dagoen eztabaida hondakinen bilketaren ingurukoa da. Gure ustez, ordea, arazoa sisteman bertan dago. Eredu lineal batekin bizi gara. Behin eta berriro natura ustiatzen dugu, produktuak sortzeko; produktuak kontsumitzen ditugu, eta gero hondakinak bota. Materialak lerro-zuzen batean bidaiatzen dute etengabe, eta gizarte honek prozesua gero eta azkarrago egitera garamatza. Ondorioz, bi muturretan ari dira sortzen arazoak. Batetik, baliabide naturalak mugagabeak direla uste dugu, baina bestetik, hondakinak ari gara pilatzen naturan. Gipuzkoan hiru zabortegi ditugu, eta egungo erritmoa kontuan hartuta, urte gutxitan zabortegiek gainezka egingo dutela aurreikusten da. Iaz, esaterako, 350.000 tona hondakin sortu ziren Gipuzkoan. Beraz, arazoa hor dago. Asko sortzen dugu, eta sortzen dugun hondakinen %75 modu nahasian bidaltzen ditugu zabortegietara. Arazoak sortzen dira bertan: metanoa, kaioak, arratoiak. Zabortegietako arazoaren irtenbidea errauste planta eraikitzea dela uste dute batzuk, baina guk uste dugu arazoa areagotu egiten duela, horrekin ere zabortegiak beharrezkoak izango direlako. Zero Zabor filosofiarekin, berriz, eredu lineala zirkularra izatera pasatzen da. Natura ustiatu ondoren, produktuari ahalik eta bizi luzeena ematea da gure asmoa, berrerabiliz eta birziklatuz. Hori nola eraman daiteke aurrera? Lehenengo pausoa hondakinak murriztea da. Behar ez ditugun produktuak ez kontsumitzea eta berrerabiltzea dira ardatzak, eta horretarako erraztasunak jarri behar dira. Legedian ere eragiten du; hau da, produktua ezin baldin bada birziklatu, bi aukera daude: berriro diseinatzea edo merkatura ateratzea debekatzea. Arazo horiek konpontzeko prest al dago gizartea? Gure ustez Gipuzkoako gizarteak arazo honi muzin egin dio orain arte. Askok diote atez atekoa deserosoa dela. Baina horiek prest al daude besteen erosotasunaren ondorioz etxe alboan zabortegia edo errauste planta bat izateko? Azpeitian, Zarautzen eta Beasainen, zabortegiaren alboan bizi direnei galdetu beharko genieke honen inguruan. Horiek sufritzen dute gure axolagabekeria. Baina horrelako hitzaldietara joaten direnei begiak irekitzen zaizkie. Atez atekoa martxan jarri den herrietako emaitzak kontuan hartu behar dira. Herritarrek eskura dituzte hondakinak ondo biltzeko bitartekoak, eta ondo egin nahi ez duenak ez du kutsatzeko eskubiderik; halabeharrez hasi behar du hondakinak bereizten. Nahi duenak eta nahi ez duenak sisteman parte hartzen dute, eta horren ondorio dira emaitza onak. Zoritxarrez, kontzientziazioarekin ez da nahikoa. Baina gauza bera gertatu da tabakoarekin, ibilgailuen abiadurarekin eta bestelako hainbat konturekin. Sarri, isunak eta derrigortasunak bitarteko direnean hasten gara gauzak ondo egiten. Gure ustez, ingurumenaren zaintza eta osasunerako eskubidea ez da aukerazkoa. Erakundeek derrigorrezkoa dute hori ziurtatzea. Hala, arazoaren inguruan azalpenak ongi emanez gero, herritarrek sistema honetan parte hartu nahiko dutela uste dugu. Atez atekoaren funtzionamendua ere azalduko duzue. Garbitasunaren eta intimitatearen inguruko kezkak dira nagusi. Atez atekoa garbiagoa da. Bilketa puntu guztiak sakabanatuta daude, eta etxe bakoitzean dagokion hondakina soilik jartzen da. Pilatzeak, berriz, gauzak errazago uztea eragiten du. Atez atekoan ez da hori gertatzen. Garbiagoa da, hondakinak denbora gutxiagoan egoten direlako zintzilikarioetan. Intimitatearen inguruan, berriz, gezur handi bat dago zabalduta: atez atekoak identifikatu egiten du. Familia bakoitzak kode bat du. Kode horren atzean zein familia dagoen bilketa enpresako bulegoek soilik dakite. Herritarrek ez dakite nori dagokion hondakina. Anonimotasuna bermatuta dago, eta biltzaileak ez daki norena den jasotzen ari den kuboa. Kode horrek isunak jartzeko balio duela zabaldu da, baina isunetera iritsi aurretik beste fase batzuk daude. Herritarrak hondakinak gaizki bildu baldin baditu, laguntza eskaniko diote. Baina behin baino gehiagotan gaizki bildu baldin baditu, eta hala egiten jarraitzen badu, isuna jarriko diote. Ondo egin nahi duena eta gaizki egin nahi duena identifikatzeko balio du kodeak. Horrez gain, sorkuntzaren araberako ordainketara jo nahi dugu. Argia eta ura kontsumoaren arabera ordaintzen dugu. Hondakinetan ez dugu hala egiten; ondo egiten duenak eta egiten ez duenak kopuru bera ordaintzen du. Gure ustez, kutsatzen duenak ordaintzea izan behar da helburua. Hori jakiteko kontagailua beharrezkoa da, eta funtzio hori betetzen du kodeak. Eskualdeko udal batzuen agendan badago atez atekoa jartzeko asmoa. Sistema honek aldaerak izan al ditzake udalerri bakoitzean? Atez atekoak egun bakoitzean dagokion hondakin mota ateratzen du herritarrak. Egun Euskal Herrian zintzilikarioetan ateratzen dituzte, baina beste herri batzuetan bebarru bakoitzak bere edukiontzia du. Beste zenbait kasutan, txabolekin funtzionatzen dute. Herri bakoitzak bere egoerara egokitu behar du. Hernanik, Getariak edo Zumaiak bezala, alde zaharra du, eta hondakinak hiru puntutan kontzentratu dituzte. Herri guztiek ez dute sistema bera izan behar. Aizarnazabalen, herri txikia izanik, konpostarekin hondakin organikoa kendu dezakete, eta bi txabolekin nahiko izango litzateke. Moldagarria da atez atekoa. Baldintza bakarra hondakin atalak ez nahastea da, birziklatze maila %80koa izan dadin. Urola Kostan, kostaldeko herrietan udara begira turistentzako kanpaina bat egitea egokia izango litzateke. Herriek ezaugarri bereziak dituzte, eta horiek aztertu behar dira.


Egun berezia izan zen atzokoa, Zikuñagako auzotarrentzat

Benetan berezi zein hunkigarria izan zen atzoko eguna, Zikuñagako auzotarrentzat. Atzo Zikuñagako Ama ermita inauguratu zuten, 35 urteren ondoren berreraiki dutena. Eguraldi ederrarekin, prozesioan eraman zuten Zikuñagako Ama Birjinaren irudia ermitara, eta eskaintza ugari egin zizkioten Zikuñagako Amari, besteak beste, loreak, kantuak... Egun eguzkitsuarekin batera, amaiera paregabea eman zioten inaugurazioari erromeri baten bueltan, trikitilarien doinuak lagun izanik.


Laugarren denbora onena eginez

Tolosaldea traineruak Kontxako Banderan lehiatzeko txartela lortu du, sailkapen estropadan Donostia Arraun Lagunak, Orio eta Hondarribiaren ondoren sailkatuz.

Kontxako Bandera jokatzeko sailkapena lortu arren, ez dira Donostiako Kontxako badiako uretatik guztiz gustura atera Tolosaldea traineruko arraunlariak gaur arratsaldean. Laugarren postua lortu dute erlojuaren aurka egindako saioan. Denbora onena Donostia Arraun Lagunak (10.54) traineruak egin du, ondoren Oriok (11.02), gero Hondarribiak (11.08), Tolosaldea (11.10) sailkatu da ondoren, eta beste hiru traineruak hauek izan dira: Deustu (11.13), Hibaika (11.13) eta Chapela (11.16). Azken honek San Juanek baino segundo bat gutxiago eginez lortu du Kontxako Banderan parte hartzeko azken lekua.

Lehenengo luzean oso gustura joan direla azaldu du Malen Oiarzabal Tolosaldea traineruko arraunlariak, baina itzulerako luzea ez dela hain txukuna izan: «Itzulerakoan ez ditugu gure sentsazioak aurkitu. Nahiz eta zapore gazi horrekin bueltatu, gozoa ere hor dago, sartu garelako eta gaurko helburua horixe zelako». Igandera begira «beste irakurketa batzuk» egitea tokatuko dela gaineratu du. «Estropada bukatu dugunean kontziente izan gara non egin ditugun akatsak, eta taldearen oso aspektu positiboa da hori, oso azkar konturatzen garelako noiz ateratzen garen gure arraunketatik, eta ikasi behar dugu pixkana zati horiek txikitzen eta ahalik eta estropada osoenak egiten». Igandean, beraz, gogo handiz aterako direla esan du Oiarzabalek, «erakusteko benetan Tolosaldea zein den, eta erakusteko benetan ETE ligaren eta Euskotren ligaren artean ez dagoela hainbesteko aldea».

Aurreko urtean bigarren egin zuten sailkapen estropadan. «Iaz sorpresa handia izan zen bigarren geratzea, eta oso pozgarria izan zen. Baina, berez, asteazkeneko helburua Kontxako Banderan lehiatzeko lekua lortzea da. Gero ikusiko da igandean non gauden, eta ea ohorezko txanda horretara berriz iristeko aukera dugun». Izan ere, aurreko urtean ohorezko txandan sartzea lortu zuten lehen igandean, laugarren denbora onena eginez, eta gero bigarrengoan ere postu hori mantendu zuten.

Igande honetako helburua horixe izango dela esan du arraunlariak: «Gure onena ematea da beti helburua, baina anbizioa izan behar dugu eta gure helburua ohorezko txanda horretan ibiltzea izango litzateke».

Balantzea egiterakoan, Patxi Frances Tolosaldea traineruko entrenatzaileak azaldu duenez, beste ontziekin alderatuta ziaboga egin ondoren denbora galdu dute. «Baina helburua sailkatzea zen eta lortu dugu», esan du Francesek. «Ikusiko dugu zer gauza egin ditugun gaizki, gero igandean horiek konpontzeko». Bestalde, kanpoaldean itsasoa zikina zegoela eta olatuak toki guztietatik iristen zirela nabarmendu du.

Igandera begira lana izango dutela gaineratu du entrenatzaileak. «Inork ez digu ezer oparituko, eta tokatzen zaiguna ondo egin behar dugu», zehaztu du. Igandean ohorezko txandan sartzeko ahalegina egingo dutela esan du: «Dakigun bezala arraun egiten badugu, ni sinetsita nago sartu gaitezkeela. Kontua da gauzak entrenamenduetan egiten ditugun bezala egin behar ditugula igandean».


Aniztasuna eta beto politikoa

Eider Agirrek Urola Kostako Hitza egunkariko Puntuka atalerako idatzitako iritzi artikulua da honako hau.

Gasteiz, Lazkao, Hernani, Lesaka eta Deustu. Ez dira gutxi mugimendu sozialistari txosna jartzeko eskubidea ukatu zaien herriak. "Demokraziaren" garai hauetan ere, egunez egun gazte ugarirekin lanean ari diren eragile sozialistei diru iturria ukatu zaie txoko ezberdinetan. Mugimendu sozialistaren sorreratik, ezker abertzaletik jasaten ari garen blokeoaren adibide bat gehiago dugu hau. Milioika euro dituzten alderdien gidaritzapean ukatzen da, gaur egun, eragile sozialisten txosna jartzeko debekua.

Argi hitz egiteko, guzti honen atzean erabaki politiko argi bat dago. Ezker abertzaleak ez du nahi mugimendu sozialistak finantziazio iturririk izan dezan eta, horretarako, dituen bitartekoak erabiliz indartsu dagoen herri eta eskualdeetan beto politikoa ezartzen ari da. Aniztasunaren zaindari bezala definitzen diren hauek dira espazio bat debekatzen ari direnak. Aniztasuna bai, baina komunista ez bazara, ezta? Pluraltasun politikoaren defentsa egiten duten hauek dira mugimendu politiko bat desagerrarazteko ekonomikoki itotzen saiatzen ari direnak. Badirudi aniztasun politikoa, soilik, alderdi parlamentarioekin onartzen dutela. Hortik kanpo gaudenontzat, betikoa: betoak, erasoak eta blokeoa.

Baina, zergatik ez dute herriz herri eta auzoz auzo lanean ari diren eragileek txosna jartzeko eskubiderik? Instituzioetatik inolako diru sarrerarik ez duten eragile hauek ezin dute beraien diru iturri propiorik izan? Galdera horien aurrean hasten dira malabareak egiten: gatazkatsuak omen gara, eta gezurretan omen gabiltza. Funtsean, mugimendu sozialistaren desitxuraketa. Horrela, dikotomia faltsu bat saltzen saiatzen dira: herria vs komunista biolentoak. Herriaren izenean hitz egiten dute, txosna jartzea ukatu zaien gazte horiek guztiek, adibidez, herritar ez balira bezala. Baina inor ez da herriaren bozeramaile, herri horren barruan baitaude oso ikuspegi ezberdinak dituzten eragile nahiz norbanakoak eta, beraz, ezker abertzaleak ezin du aniztasun guzti horren izenean hitz egin.

Gero eta argiago ikusten da ezker abertzalea estatuaren funtzionala den mugimendua dela. Estatua biziberritzen duelako (erreformak onartuz, adibidez) eta mugimendu politiko iraultzaileak blokeatzen dituelako. Argi dago zein izan den ezker abertzalearen jarrera mugimendu sozialista sortu zenetik: horiek politikoki ez onartzea. Orain, ezker abertzalearen aurka ari direla salatzen dute, adibidez, Hernanin. Baina, agian, ahaztu egin zaie beraiek ezarri duten beto politikorik gabe ez litzatekeela inolako iskanbilarik egongo.

Jarraitu artikulua irakurtzen Urola Kostako Hitzaren webgunean.


Hayao Miyazakik jasoko du hirugarren Donostia Saria, eta Javier Bardemek 2024an hartuko du

Japoniar zinemagile eta animazioaren maisuak Tokion jasoko du golardoa, modu birtualean.

Javier Bardemek ez du Donostia saria jasoko Donostiako Zinemaldiaren 71. edizioan, Hollywoodeko aktoreen grebaren ondorioz, eta Donostiako jaialdiaren datorren urteko edizioan hartuko du golardoa, Jose Luis Rebordinos jaialdiaren zuzendariak aurkezpen ekitaldian esan duenez.

Aurtengo hirugarren Donostia saria, Bardemenaz eta Victor Erice euskal zinemagileak jasoko duenaz gain, Hayao Miyazaki japoniar zinemagile beteranoak jasoko du, Tokion. Miyazakik pelikula oso arrakastatsu eta prestigiotsuak egin ditu, hala nola Tonari no Totoro (My Neighbor Totoro, 1988), Kurenai no buta (Porco Rosso, 1992) eta Mononoke hime (Princess Mononoke, 1997) eta Sen to Chihiro no kamikakushi (Chihiro's journey, 2001).

Kimitachi wa do ikiru ka (The Boy and the Heron) Miyazakiren azken filma inaugurazio galaren ostean ikusi ahalko da, eta ekitaldi horretan bertan jasoko du Miyazakik golardoa, "birtualki", Tokiotik.

Claire Denis frantses zinemagilea izango da epaimahai ofizialaren burua, eta haren ondoan izango dira Fan Bingbing aktore txinatarra (2016an emakumezko aktore onenaren Zilarrezko Maskorra); Cristina Gallego ekoizle, errealizadore eta idazle kolonbiarra; Brigitte Lacombe argazkilari frantziarra; Robert Lantos ekoizle hungariarra; Vicky Luengo aktore espainiarra eta Christian Petzold zuzendari alemaniarra.

Bisitak

Hauek dira irailaren 22tik 30era Donostiako Zinemaldian egongo direla baieztatu duten aktore eta zinemagileak: J. A. Bayona, Isabel Coixet, Michel Franco, Craig Gillespie, Kitty Green, Todd Haynes, Ladj Ly, Nadia Tereszkiewicz, Cristi Puiu, Jonathan Glazer, Mads Mikkelsen, Anta Diaw, Dolores Fonzi, Sergi López, Victor Erice, Ana Torrent, Laia Costa, Hovik Keuchkerian, Jaione Camborda, Isabel Herguera, Carmen Machi, Cecilia Roth, Lola Dueñas, Bruna Cusí, Arantxa Echevarria, Leonor Watling, Emma Suárez, Estibaliz Urresola, Patricia López Arnaiz, Itziar Ituño, Natalia de Molina, Fele Martínez, Alberto Ammann, Nacho Vigalondo, C. Tangana...